url: =DA 3. Mihing’ Mawhna Leh “A Hun A Cinna” - Zomi Adventist Innkuan\nMihing’ Mawhna Leh “A Hun A Cinna”\n31“A hun a cin ciangin, eite in tapa za i ngah nadingin, thukham khutnuai mite tankhia dingin… Pasian in a tapa a sawl hi.”\nHonpa’ hong paiding, Eden huansung panin kigenkhol khin hi. Adam leh Eve in hih kamciam azaak masak phet un,anawh tun pah dingin lam en uh hi. Atapa upa pen uh Honkhiapa ahi dingin lam-en uh a, lungdam takin muak uh hi.Tua kamciam atangtunna zekai mahmah hi.Tuathu a za masate in muh nei loin si khin uh hi. Noah hun akipanin, tuanpupate leh kamsangte tungtawnin tua kamciam kigen kikkik a, Ama’ hong kilat ding lam-etna hing tawh nangak uhin, Amah lah hong pai tuanlo hi. Daniel’ genkholna in Ama’ hong pai masak ding hong gena, athupuak asiang in hong hilhliaan lo hi. A kum zalom khit a kum zalomin hong khenga, kamsangte’ aw lah theengmang ta hi. Nengniampa’ khut in Israel mite’ tungah vangik nga’ a, mi tampi in hih kammal kiko sawm uh hi. “Nite sawt keeikaai lua-in, genkholhnate atung omlo hi” Eze 12:22.\nA zai mahmah amaute’ aa dinga akisehsak lampi kualpi a tawn aksite bangin, 32Pasian geelnate lah kinawh loin zong ziakai tuan lo hi. Limciinnate a hi khuamial bikkek leh meiphualpi meikhu te tawnin, Pasian in Israel te Igypt gama asaltaanna uh Abraham na lak khin hi. A saltaan ding hun uh zong kum zali sawt ding hi ci’n tangko khin hi. “Tua khitciangin, neihsa tampi tawh amaute paikhia ding uh hi” Topa in ci hi. Pian.15:14. Hih kammalte alangpan dingin, akiphasak Faro kumpigam ii vangliatnate’ demnate zongh amawkna suak lel hi. Pasian’ kamciamsa mahbangin, “tuani teekteekin, Igypt leitung panin,Topa’ mihonpite paikhia uh hi” Pai.12:41. Tuabangmahin, vantung kikupna ah zongh Khazihhong pai hun ding kikhensat khin hi. A kiseh sa hunpi atun liaan ciangin, Zeisu Bethlehem khua ah hong suak hi.\n“Ahun acin ciangin, Pasian in a Tapa hong sawl hi.” Lamhonsaknate in, minamte’ kiheidan, mihing lungsim’ phutna leh ahuzapna tuikhang te ana dawntuah mah bangin, leitung pen Honpa’hong pai’ nadingin na min mahmah hi. Nampi pau khat kizai zat mahmahin, akitaang zat lai (literature) zongh mun khempeuh ah ki saang hi. Mi’ gam leh lei a, akitheh-thaangna panin, Judah-mite zongh a kumcin pawi uh siim dingin Jerusalem ah hong ki khawm uh hi. Hihbangin, apawisimna panun, apemna gam uh ah aciah kik tek uh ciangin, Messiah hong paina thuthaang leitung munciteng ah thehthaang uh hi.\nHih hunin, milimbiate’ biakpiakna ngeinate in, mipite’ lungkimna len zo nawnlo hi. Mipite in konglak ah lamvuui kaai a, akawi paite uh leh phuahtawm tangthu te cimhtaak mahmah ta uh hi. Amaute in, alungtang uh, alungkim sakzo ding biakna khat lunggulh mahmah uh hi. Thumaan khuavak in mipite ataisan khin tawh akibat phial hunin, khuavak a lam-en khaate leh lung apkhapna leh khateemna tawh akidim khaate tampi om hi. Amaute in hankhuk khenga, nuntakna a om kitel’cianna pawlkhat aa dingin, anungta Pasian theihsiampilna dangtaak mahmah uh hi.\nJudah mite in Pasian ataihsat khitciangun, a upna te uh apkaai-in, alam-etnate un zong amailam uh nelsak zo nawn lo hi. Kamsangte’ kammalte zong ki theiban zo nawn lo hi. Mi khempeuh aa dingin, sihna pen akihtaakhuai leh sihna gal’ ah ngaihmuanlohna leh lungzinnate om hi. “Ramah gamah nakpi kahna kiza hi. Rachel in ama tate aa dingin kap hi. A tate om lo ahih ciangin, ki nem zolo hi,” cih kamsangte’ gen akum zatampi lai-a a kikona uh pen Bethlehem nupite’ tamlawhna bek hiloin, mihing sin sung pana anasia kahna hong hihi. “Sihna alim ii khuhna gam” sung ah mite cimawhin tu uh hi.\nSee also Christ Kiang Zuatna (PDF)\n33Khuamial aki nawhkhiat ding leh mailam thuthuukte aki telsiang ding hun ahi, Honpa’ hong pai ding hun, amaute in mitmul sau liangin ngaak uh hi. Judah gam apua lamah Topa Zeisu hong kilahkhiat ding agenkhol mi om hi. Hih mite in thutak kan uh ahihmanin, Kha Siangtho humuapna amaute kiguan hi. Tuabang siate pen, vantung a khuamial laka aksite bangin, khat khit khat hong piangkhia hi. Genkholhna kammalte in, gentail gama, mi atul tampite’ sin sunga, lam-etna khuavak tawhkuang hi.\nKum zatampi lai pek akipanin, Lai Siangtho pen Greek lai- in kiletin, Rom kumpigam khempeuh ah zaitakin, kizangh hi. Judah minamte munciteng ah ki thehthaang uh-a, Messiah hong pai ding alam-etna uh zongh minamdangte’ kiangpanin theih pawlkhat nei sop uh hi. Judah-mite’ nundan tawh akihuang milimbiate’ lakah mitampi om hi. Messiah hong pai nading tawh kisai Lai Siangtho’ genkholhnate Israel gama siate sangin milimbiate’ siate in teltheih zaw hi. Tuate lakah, mawhna sung pana hong honkhia ding, a lamen leh Ama hong paiding alam- en pawlkhat om hi. Thuthuukngaihsunte in, Hebiate’ hauh theihna thusimte hanciamin kan uh hi. Hebiate’ genhak- bekbakna in, khuavak kithehthaang ding maidal hi. Minamdangte tawh akisawhkhak lohding ngiimin akikepna un, midangte apilnate uh hawm nuam loin, tua aneih uh pilnate lah limciinna seplehbawlnate hi zawlai hi. 34Thuhongkhiapa A taktakhong pai kula, limciinnate tawh aki lakkhol MIKHAT hong pai-in, tua limciinnate ii athuthuuk adeihnate hong telhilh ding ahi hi.\nPianpihnate’ tungtawnin, zialehtong leh limciinnate tungtawnin, tuanpupa leh kamsangte’ tungtawnin, Pasian in hih leitung thuhilh khinzo hi. Mihingte amau pau leh lai tawh thu akihilh ding ahi hi. Kiciamna Thupuakpa in thu hong gen kula, Ama’ awte Ama’ biakinnpi sungah kiza ding hi. Khazih hong pai- in, kitel sinsena, theihzawh dingin thumalte hong hilh ding hi. Thumaan thutak a atpa Amah in, thumaanthutak pen kimanna aneilo mihingte’ khiat avaaihampi lak panin khenkhiat teek ding hi. Pasian’ ki-ukna thukhunpite leh tatkhiatna geelnate kiteltakin hong kihilh teek kul hi. Thuciamlui kihilhnate mite mai ah kicingtakin khun teek kul ding hi.\nJudah minamte lakah acitak mi na om ve-a, a siangtho khanggui tawnin, Pasian theihpilnate na ki kemcing hi. Hih mite in apu apate’ tunga kamciam akipia lam-etnate ana lam-en lai uh ahi hi. Amaute in, Moses tungtawna, akipia khamuan ompihna ahi, hih kammalte a upna uh tawh tha nala uh hi. “Topa Pasian in no mau ute naute lakah Keimah bangin kamsangpa khat note’ aa dingin apiangsak ding hi. Amah in nomau kiangah thu agen khempeuh na ngai ding uh hi” Sawltak. 3:22. Topa in MIKHAT bangci sathaunilh ding cih zong amaute in hihbangin sim uh hi. “Lungsim neem te kiangah lungdamnathu gen ding” “Lungsim kitamzante adamsak ding, sal-a a kimante tungah suahtakna thu agen ding” leh “Topa maipha ngah kum” hi, ci ding uh hi. Isaiah 61:1,2. Amah in, “leitungah thutang thu bangci phuh ding,” Isaiah 42:4, tuikulha ateegte in, “Nangma khuavak sungah minam dangte hong pai ding uh a, nangma taan’khiatna sungah kumpite hong pai ding uh hi,” ci ding uh hi. Isaiah 60:3.\nAmaute in, amangthang dektak Jakoh kammalte tawh lametna na kidim uh hi. Tuate pen, “Aneipa (Shiloh) kiang atun mateng, Judah kiang pan kumpi ciang khut paikhia lo ding, thukham apiapa ciangkhut zong akhe kikal pan paikhia loding, …” Piancil 49:10. Israelte ii ahingkiam upna in Messiah hong pai’ dektak ding teci pang hi. Daniel Hilhkholna Thubu in, leitung kumpigam khempeuh tungah gualzo a, gam khat phutin a uk ding Topa’ vangliatna nalakhia hi, “Tuagam kiptawntung ding hi,” ci hi. Daniel. 2:44.\nSee also SC 6: Upna leh Saanna\nMi tawnmno khat in, Khazih ii nasep pianzia na thei bek uh a, avanglian kumpipa tapa khat in Israel gam hong phutin, Romte’ khutnuai panin hong honkhia ding hi ci’n nak lam-et pha mahmah uh hi. Ahun hong cing ta hi. Khangtawn in mawhna akipalsat manin, mihingnunna atualniamna in Honpa’ hong pai ding sam ta hi. Satan in vantung leh leitung kikalah aki kaantan zolo ding kuam thukpi khat na bawl hi. A zuau khemnate tawh mite in mawhna abawl dingalungsim uh hang sak hi. 35Topa in hih leitung pen Satan ii ukna nuai ah anusiat dingin Satan’geeldan pen, Pasian thuakzawhna beimang sak ding leh Pasian in mihingte a itna cimang sak ding cihte ahi hi. Mite in Pasian theihpilna a neih loh ding, Pasian’ biakinn kinloa ataihsat ding leh ama kumpigam aphut dingin, Satan in hanciam hi. Tungnun’ nadinga aki pumtomna te agualzo mahmah ding tawh hong kibang phial hi. Pasian in khang tawntungin, Ama’ palaite nei cih bel a maan ahi hi. Milimbiate’ lak nangawn ah Khazih in, mite amau mawhna panin phongin, amau hingkiamna panin lamto taleh hih mite kisimmawhin kimudah veve hi. Amaute tampi mah ngongtatna tawh si uh hi. Leitung tuam dinga, Satan khuh khuamial limpi zong hong mial semsem hi.\nSatan in mihingte akhang akhangin milimbiakna tawh Pasian kiang panin na heikhia-in, Israelte a up na pan un alampial sakna tawh gualzawhna na ngah hi. Milimbiate in amau geeltawm sandan abiaknate uh tawh Pasian theihpilna te mangsakin, niinhuai sak tektek uh hi. Amaute mah tawh Israelte zong akibang ahi hi. Mihing te amau gamtatna in amau mah gumkhia thei cih thukhunpi milimbiate biakna khempeuh ii sutpi ah kiphuta, tuapen tu-in Judah minamte’ biakna thuletpi hong suak ta hi. Satan in hih thuletpi phut hi.\n36Hih thuletpi aki zatna mun peuhpeuh ah mite in mawhna doin dal cih om nawn lo hi. Gupkhiatna thupuak pen mihing’ palai-na tawh mihingte’ tungah kitaiban hi. Judahte in bel nuntak tawntungna tua thumaan utkhit (huam khit) sawm uh hi. Amaute in nuntakna khomun uun khin uhin, hong niing mangta hi. Amau aa ding beka aneih sawm uh tua biakna pen amau kisuihna suang hong suak ta hi. Amaute in Pasian’ minthanna hong buluh uhin, lungdamna thu akhem’ ahemlam tawh leitung hong kheem uh hi. Amaute in leitungbup ii gupkhiatna aa dingin, Pasian’ tungah aki aap ding uh nialin, Satan’ suksiatna asem dingin, ama sawltakte hong suak uh hi.\nThumaanthutak ii sutpi ding leh thumaan thutak ii tualteen nadingin Pasian’ sapsa mite pen, Satan’ minpuate hong suak khin uh hi. Amaute in, Satan’ sepsaknop bangin na hong sem uhin, Pasian’ gamtat-nunziate asia lamin hong min pua uh hi. Pasian pen sinsia ukpipa bangin leitung mite musak uh hi. Biakinnpi sunga nasem siampi taktaka akineite in, amaute’ sep biakpaai na ii deihnate mukhalo uh hi. Amaute in, limciinnate nunga, aom athutak zaw pen khuakha khalo uh hi. Biakpiak paainate apiakna uhah, siampite pen limlahna sunga, aki-neihpa (actor) bang ahi uh hi. Pasian teekteek in apiaksa zehtan thukhamte pen a kha lungsim mialna uh leh a lungtang khauhna uh hong suak ta hi. Pasian in mihingte’ aa dingin, hih tuilamdung tawh loin, bangmah sem thei tuan lo hi. Hih zialehtongte khempeuh hepsiang kul ding hi.\nMawhna ii zuaukhemna adawn dong tungta hi. Mihingte’ lungsim asinsia sak dingin Satan’ palaite khempeuh gamkuan dingin kikoih khin hi. Leitung hong en Pasian’ Tapa in thuaksiatna leh gentheihnate mu hi. Topa in mihingte pen Satan ii hiamgamp sialdopsi athuakte ahih hehpih takin hong mu hi. Amah in, khuangaih takin, lungsim apangtakte, akisuamte leh amanthangte hong en hi. Ama sila dinga a leng tungah amaute akhih ding, kumpi khat amaute in teel uh hi. Lungsim mawkkai- in khem na thuak uh ahih manin, amau te in lungsim neu-in, kigualh sa-in, tawntung siatcipna zuan uh hi. Tua mun pen nuntakna lam-etna aom lohna sihna, zingsang asuak ngei lo zan khuamial omna mun ahi hi. Satan ii sawltakte mihingte tawh ki pawlkhawm sak hi. Pasian teen nadinga akibawl mihingte’ pumpi pen dawite’ leitenna mun hong suakta hi. Mihingte’ theihnate, khuak zatnate, veinate leh sin leh lungtangte in, a thanghuai pen huklehlan lunggulhnate ah vang asang neihzaw dawite’ khutzatin ki om ta hi. Dawite’ lailu teekteekte mihingte’ mai puak tungah ki belh hi. Mihingte’ maitangte ah, amau neih ahoihlo biakna ii thupholaak nate leng (reflect) hi. Hibanga hong piang thu pen leitung Honkhiapa’ et hong hi lawmlawm hi. A siangtho tawntung pa etdinga, lamsaina tual hong hi lawmlawm!\nSee also 5. Kiteenna Tau Panin\n37Mawhna pen nate’ thuthuuk (science) hong suaka, hamsiatna pen biakna sungah ki-apna hong suak hi. Langdona in mihing lungtang thuuktakin azung dongin saat a, mihing’ miphin nopna in ngongtat takin vantung nopna hong lang pan ahi hi. Pasian lotawh mihing’ nunna ki lamto zolo cih vantung khuavannuai ah ki taanglap hi.Nuntakna themnengno athak khat nangawn leh vangliatnate leitung apiang sak Amah teek in aguat kul teek hi. Jehovah hong thotoin leitunga a teengte khempeuh hong nilsiang ding, a en ding in apuuk lo leitungte in lawp mahmahna lungsim tawh vil uh hi. Pasian in tuaci sep leh bel vantungmite’ thumaan cihtakna a ngahnadingin ama’ ngiimna a vaihawm khiading in Satan na kiging khin hi. Pasian’ ki-ukna thukhunpite in, mawhmai sakna sem theilo cih Satan in ataangko’ sa ahi hi. Leitung ki susia hi leh ama’ mawhsaknate a maanna hong khauh gen pah ding hi. Amah in Pasian’ mawhsak ding leh Topa a langdona adang leitung ah aki zelh nadingin a sem khia dingin na kiging hi. Pasian in, hih lei tung susia lo zawin a gum khia dingin a Tapa hong sawl zaw hi. Tatsiatnate leh paupeen langdonate hih leitung akiteen theihna mun khempeuh ah i muh theih hangin, damkik theihna lampi khat hong ki vaihawm sak hi. Haksat tentan hun laitakin, Satan in agualzo peetmah ding tawh akibat laitakin, Pasian’ Tapa in Pasian’ hehpihna thupuak lianpi tawh hong pai hi. Akhang khangin, ani anai-in, apuuk mihingte’ aa dingin, Pasian’ itna kizangh hi. Mihingte’ lampialna ki zomzom taleh, hehpihna limlahnate aki zomzomin kiphah khia hi. Ahun acin ciangin, gupkhiatna geelna a man mateng , cikmah huna ki khaktan loding, aki dokkik loding damna hehpihna tuileet leitung ah aki buahsuk manin, Pasian minphatna ki pia hi.\nTopa Pasian’ pianmeel mihing’ nunna sungah tual niam takin, Topa in hong luah thei ahih manin, Satan kipaak mahmah hi. 38Tu’n, mihing nunna sungah Abawlpa’ pianmeel adimh kik dingin Zeisu hong pai hi. Khazih cih simloh kuamah in, mawhna’ suksiatcipsa gamtatna athakin zem thei lo hi. Mihingte’ lungsim a kheem dawite hawlkhia dingin Topa hong pai hi. Eite leivui pan hong lamto ding, ameel hem khinsa gamtatna, Pasian’ gamtat- nunzia banga apuah kik ding leh amah teek minthanna tawh eite hong meel hoih sak dingin, Amah hih lei tung ah hong pai hi.\nKHENPI 77 - CHRISTMAS\nHuihpi Nung Ding Kiging In\nTags: Desire of Ages, SOP\nPrev post DA 2: Teeltuam Minamte\nNext post DA 4: Bawngkuang Sungah Suak


timestamp: atn

url: =China ah Uisa zuakpawi kipankik leuleu :: ZOMI DAILY\nposted on 21 June 2017 at 5:00 pm Lomkholna: China, News, Sawltak, World\nSengam ah aminthang vangvang ahi uisa zuakpawi “Dog meat festival” pen tuni Wednesday ni in kipankik leuleu cih AFP in genkhia hi. Kumpi thunei Chinese Authorities te’n tukum uisa zuakpawi bawlsakloding cih kamdawn akigensawn kawikawi hangin, ki khakciplo in kumdang bangmah in kibawl veve hi.\nAnimal Right Groups te’n uisa zuakpawi akibawlpen diksalo uh a, khakcipnuam uhhi. China, Yulin City sungah tukum uisa zuakpawi pen kibawlloding cihzong thuthang kizaza khin hi.\nAhi zongin kumpi thunei tetawh thukimna bawl uh a, saikhat ah uisa luangnih tabek zuaktheiding cihtawh tukum akibawlsak kici hi.\nYulin City sungah uisazuak sasemsai te’n Wednesday ni in uisa semziahziah uh a, kumdang bangmah in aleiding kipai ziahziah cihi. Ahi zongin Animal Welfare Groups te’n tukum uisazuak pen kumdang sangin alei tawmzaw hi ci’n genkhia uhhi.\nUisa zuakpawi akibawlna Market geiteng ah Police te’nzong limtak in ngakcip uhhi.\nRestaurant Owner khatin hihbangin uisa zuakpawi akibawl ciangin kikhawng mahmah a, sumbawlna Business pen azah 9 bangin sumlut khanghi ci’n genkhia hi. Ama ansai ah nikhatin ui luang 6 tabang kikhawngden ci’n akicing zihziah dingin kivaihawm hi ci’n genbeh hi.\nVideo: Dining on Dogs in Yulin: VICE Reports\nHihbangin uisa zuakpawi akibawl ciangin ui tultampipi kigo ngekngek hi. Ui pen akithah ciangin ahingtang in tuisa buaksuk in kisatlum sukleh asa limzaw cimai uh a, cikzialo takin ui gosuk ziauziau uhhi. Tuapen Animal Rights Group te’n ganhing bawlsiatna hi ci’n diksa hetlo in mawhsak mahmah uhhi.\nAnimal Rights Group te’n tuabang in lungphona aneih ciangin mipi te lunglut tektekzaw uh a, uisa pen kikhawng tektek hi ci’n uisa zuakte’n genkhia sawnsawn uhhi. Lungphona akineih ciangin mi tampi in uisa zuakpawi aomlam theihlawh uh a, lunglut semsem in uisa ane mizong tamsemsem cizawsop uhhi.\nHumane Society International (HSI) te genkhiatna ah kumsim in Sengam sungah nekding in ui 10 million panin 20 million bang kigoden hi ci’n genkhia uhhi.\nAtaktak in uisa nekpen Sengam ah kiphallo “illegal” in akituak cihi. Ahi zongin uisa zuakpawi aneihsung in bangmah kimattheih omlo hi. Uisa duhte tulaitak Yulin City ah pawisimding in paihuai hi 🙂 Sawltak #zomidaily\nPrevious: Johor ah suisaikhat damiah kitaih in Security asempa thautawh akhe kikap\nNext: Malaysia, Shah Alam aom Condo inndawl 10 na panin numei khat kia in si


url: =Kalaymyo sangnaupang khat ii abiang a eksakgawp sangsiama ki dinkhawlsak :: ZOMI DAILY\nposted on 7 December 2017 at 11:39 pm Lomkholna: Kalaymyo, Myanmar, News, Sawltak\nMyanmar, Kalaymyo khuasung aom No (4) Middle School khatah Sangsiama khatin sangnaupang khat abiang eksakgawp cih Facebook tungah hongki thehzak hi. Tua sangnaupang pen pasalno khat hi a, Tan 2 akah laitak sangnaupang khat cih Kumudra News pan kiza hi.\nSiamanu in tuabang in abiangteng a eksakgawpna hangin, tua siamanu pen laihilhna panin ki dinkhawl sakphot hi ci’n Kalay Myone Education thunei te’n genkhia uh cihi.\nHih thupiang pen abeisa Tuesday (December 5) ni in thupiang hi a, tua sangnaupang in Kawllai simtheilo ahih manin a sangsiama nu’n abiangteng acintawh a eksakgawp cimawk hi.\nHihvai tawh kisai in Kalay Myone Education thuneipen ahi U San Yu in agenna ah Education Committe tetawh hivai aphual ah akanding in ka kuankhia uh cihi. Hihthupiang pen atakpi himawk a, laihilh sangsiamanu zong hihvai hangin laihilhna panin ki dinkhawlsak phot cihi.\nTuaban ah mailam ciangin hihbangdan in sangnaupang te kabawlnawn keiding hi ci’nzong letmat ki thuhsak in kiciamna ki neisak cihi.\nHih laihilh sangsiama nu pen Middle School sangsiama hi a, akisapna dungzui in Tan 2 aki hilhsak ahihi.\nTulaitak in sangnaupang ii anu apa tezong kisam a, ki muhpihna akineih khitciangin hih thupiang tawh kisai in tungsiah ahzong ki Report dinghi ci’n thunei te’n genkhia uhhi.\nSangnaupang ii anu apa tetawh thunei te akimuh ciangin anu apa te’n atapa hihbangin abawlsak sangsiamanu pen bangmah gawtna bawlkei un, nasep khawlsak kei un ci’n thuumsakzaw bilbel cih kiza hi.\nAhi zongin sangnaupang khat hihbangin khutnga in bawlsiatna pen kilawm hetlo ahih manin, hihbangin agamtat sangsiamanu pen khauhtak in thu kibawlhen ci’n ngetna zong atuamtuam om cihi.\nAhi zongin hih thupiang tawh kisai in tungsiah ah Report kibawlkhin a, tungsiah te ii khentat bangbang, thupiak bangbang in kisemding hi ci’n U San Yu in genkhia hi.\nKalay Myone sungah hihbangdan khutnga in bawlsiatna pen omngeinailo a, hihpen amasapen kici hi. Akhutkhial abawlsia sangsiamanu pen Tan 2 bek laihilhkhuan aki dinkhawlsak hilo a, koimah ah laihilhkhuan omloding in aki dinkhawlsak ahihi. Athu bangci kisepding cihpen tuangsiah panin thupiakna kingaklai cih kiza hi. Sawltak #zomidaily\nPrevious: Malaysia ah sangnaupang khat thuhilhna kisatgawp in sihlawhliang\nNext: Mangpha Pi Ning Suan Niang, Kum 64 (Tuimui)


url: =UN Khawmpi vai ~ Pu Thangboi :: ZOMI DAILY\nposted on 23 January 2016 at 7:46 pm Lomkholna: News, Thangboi, ZIUSA, Zomi\nTutung UN Khawmpi ah kawlgam sung pan Zomi 5 ka kahna ding vai uh tawh kisai in kasiam tawp in lungdam takin hong suut ning. Zomi Innkuan USA (ZIUSA) in hun sawtpi sung theihna siamna, thagui thatang, sum leh paai tampi suuk in ana hanciamna hang tawh UN ECOSOC= United Nations Economic and Social Council ah 2014 kum July kha aa kipan in Consultative Status hong ngah hi.\nUNO nuai ah Council 4 om aa tua 4 lak ah ECOSOC zong khat in akihel ahi hi. ECOSOC ii vai hawmna khempeuh ah ZIUSA in a ut nak leh kihel thei ahi hi.\nTukum February kha ni 1-2 sung akibawl ding Youth Forum ah akah ding in gamsung pan Pu Nung Sian Tuang leh Tg Cin Lian Khaite ZIUSA in teel hi. February ni 3 -12 sung akibawl ding ahi Social Development tawh kisai khawmpi ah akah ding in gamsung pan in Sia Stephen Gin Lal Mang, Sia Kham Sian Pau leh kei mah Mung Laan Thangte hong teel uh hi.\nHih khawmpite ah akihel nuam te’n hong siau un ci aa ZIUSA in a taangko khiat ih theihsa ciat hi. Kei zong US aa om mipih sapih pawl khat ii hanthotna hang tawh kana siau hi.\nA siau tampi om sung pan in ZIUSA te’n hong teelkhia uh ahi hi. Tua hong teel khiat teng in UN ECOSOC khawmpi ah kahtheihna ding in ki siauto leuleu aa ECOSOC in kahtheihna lai hong khak ciang in khawmpi kahding in aki thawi thei pan kahi uh hi.\nECOSOC ii sapna lai leh ZIUSA ii sapna laite tawh visa akinget ciang in olno tak in kingah pah hi.\nGamsung aa kipawlna min tawh kisai in bel min khat peuh tawh paitheih hi aa ut leh khatpeuh phuahtawm suk pak theih lel zong ahi hi. CSO min hoih sim khat bang pua leng kilawm penpen hi. Kipawlna thupi lo kacihna hilo in amin hi masalo kacihna hizaw hi. ZIUSA’ i thusiamna hang aa ava kahkha hizaw ung aci nuam pipen hi’ng.\nKei bang bel kipawlna min tawh kisai in ka siam tawp aa aki thukhualsak mahmah aa kinei hizaw ing. Vaang ka piak theih zahzah apia nuam ka hizaw hi. Kuama’ supna ding mahmah tutung khawmpi kahna ah bawl hetlo ding hi’ng. Cikmah in zong kabawl ngeikei hi. Khawmpi ah thungai ding kahi lel hi.\nLungdam pihna hong pulak akua mapeuh tung ah kalung dam mahmah hi. US gamsung ah zong ahih theih liai leh hong vakkawn nuam ka hih man in Zomi makaite leh meltheih u le nau lawm le gual te’n nong angvaan nading un kong thuum nuam lailai hi.\nIndia gam Bangalore khua Berean Laisiangtho sang pan in B.Th zo khat kahi aa akisap leh Biakinn ah zong thugen thei ing. Thong kakiat sung aa Pasian’ nasep lamdangte zong teci pang thei ing. Sia David Suum ii Grace Music Institute sang ah zong kum 3 phial mah sia sem ngei ing in khangno music siam nuam taktak a om leh Staff Note/lungtui hilh thei ing (staff note theilo pi in music ki siamzo taktak ken teh).\nGam vai minam vai bel an ngawl tuingawl liang in suut ding akici zong in ngap ing. (Gamvai nasepna hang in thunei te’n bangzah tak in hong man nuam uh hiam cih pen Pu Thawng Khua Thang leh Pu Chin Sian Thang te’n theipen ding uh hi. 2007 kum September kha amaugel mat athuak lai un thunei te’n ka man/photo lak in na dongdong uh hi. A nih un damtuak lai uh in adong nuam te’n dot theih hi).\nTutung khawmpi kahtheihna ding in hong buaipih phadiak ahi ZIUSA makai Pu Do Khan Khup, Pu Go Sawm Khup leh aseppih teng’ tung ah kam tawh kigen khia zolo lungdamna kanei hi. Genkhialh sepkhiat a om leh ngaidam. Lungdamna lianpi tawh, Mung Laan Thang/ Pu Thang (Zangkong)\nPrevious: I Khuasung cidam nading a kisam – Drainage and Sewerage System\nNext: Sawltak Hoih, Na Sem Hoih ~ Thawn Tuang\ntual mang says\nNung Sian Tuang ZCD pan pih lo pi in (mee) zong khia lo ki lawm sa na hi uh him?\nJapan Gal Sung Dawi Havang Kal Pan – 6\nZAM Thupuak :: 28 May 2017 (CLU / UNHCR leh ZAM palai te holimna)\nA et-teh huai Kawlgam Politician te kampau


url: =Kalay Myo: Tuicin Tung – Namthuam :: ZOMI DAILY\nposted on 1 August 2015 at 11:28 pm Lomkholna: News, Zomi\nZomi u leh nau akua mapeuh,\nKawlpi leh Kalay vellay teng, Zogam dongah, guah tam luatna hangin inn leh lo, nek leh dawn hakna te hangin ii dah mahmah hi. A piang ngeilo alau huaipi khat ii gam ii lei ah hong tung mawk hi.\nUS leh gam muntuamtuam pan pawlpi khempeuh, thu um mimal ciat in, ki dahpih leh ki lunghimawh pih mahmah in, thu ngetna ahi zongin, sum tha tawh huh ding te aki pan ki geel mahmah hi.\nTulsa pen zomite khuapi ii cih mah bangin, ZIOK makaipi Pu Sawm Lian in, mapan khop ding hong pulaakna aom bangin Myanmar Christian Church (MCC-Tulsa) in zong hih theihna lampi a om bangin mapan khop ding ki thukim hi.\nTua ahih manin, August 1, 2015 Haksatna thuak ii gam ii lei adingin antan thungetna leh August 2, 2015 niteh huhna ding sum leh paai kaih khop ding geelna lianpi ki nei hi.\nHih bangin Tuicin tungteh phawk kik, theih khak ding pawl khat:\n1. Lai siangtho lui sungah Naw ii hun lai in, Tuicin na tung ngei a, tua pen ahang khat hi bangin in na gen hi. Mite mawhna lianlua, Pasian mai ah namsia lua mahmah ahih manin sawpsiangna in, tuicin na tung sak hi.\n2. Lai siangtho thak sung leuleu ah: Topa Zeisu’n a ma hong pai kik nading a nai teh, zinlin, leh khuahun kikhelna, leh gial tun dingte zong na lim gen hi.\n3. US gam sungah tuma kum 5 lai pawl in, Katri Huihpi nung in, Florida gam New Orleans khuapi leh a kiim khua teng tui in, sawp siang hi. Hih khuapi pen US gam a, Mawhna khuapi (Sin City) khat aki ciamteh hi. Nung deuh in, zong New York lam ah lamet loh pih in, huihpi nungin, tuipi in nawk to hi. A sawtlo in, zong US gam nitum na lam, California sak lam pan Washington State dong Tsunami om ding in, News pan ki zazel a, Zomi khat leh nih zong tua mun pan a kihemkhiakhia zong om cih zong ki za hi. Hih Tsunami hong tung leh, ni dang a Japan a sang suuk zaw lai ding in News in gen hi.\n4. Pasian bawl sa mi hingte tungah haksatna khat peuhpeuh a tunsim in, mawk pian lo in, Pasian mahmah in, NGIMNA LEH GEELNA tawh a bawl hi tawntung zaw hi. Khuahun te Pasian BEK ii let hi a, ama deih bangbangin a hek ahihi.\n5. Hih bang hunteh, ei Tapidaw thu um te ii khuavak hong nak taan mahmah ding ii lamen hi. I khuavak pen ii sepkhiatna, ii gamtatna hoih ahihi hi. Pasian theilo kawlmite lakah huhna leh khoina tawh amaute na huai peuh leng, Pasian thu ii genteh amau hong ngai nuam mahmah ding uhhi. Huhna leh khualna pen itna lakna ahih manin bang mah ii gen kei phial zong in, hong ki it limlim ding hi.(Kawlte paunak ah Talohsabuh Tuhkyizu) a cih kammalte phawk huai ka sa hi.\n6. Zomi bup kipum khat in na sem khawm thei, leng, hih hun pen Tapidaw nuntakna man ii lakkhiatna ding hun khat in, Pasian hong bawl zong hi thei kha ding hi.\nHih na sepna ah, ZYA leh biakna lam ki pawlna tuamtuam te aw, na hanciamna uh thupi ka sa uhhi. Pasian in na gim natawlna teng uh ii gam leh ii nam a dingin thuphapi in hong bawl sak ta hen. No agim a tawl teng zong Pasian in a thak thupha tawh hong tuam ta hen. Amen\nLunghi mawhna lianpi tawh,\nMyanmar Community Social Services Development\nPrevious: Ngeina Khengvaal Zogam Tuiciin Vaai\nNext: Nurse ~ Hau Za Cin\nChina Eastern te vanleng vandawn ah Engine Casing kitam in amanlang in kumkik\nLai sim manphatna ~ T. Sawm Lian\nSingapore meikanglak ah nasem 2 awkcip in, ahunlap in ki honkhiathei\nPaunak leh a khiatna – 1


url: =Ukraine « Nikonghong\nHome » Leitung » Ukraine\nTulai leitung thuthak (news) sim leang Ukraine ngam buaina nisim in kimu hi, pawl khatna leitung ngaalpi 3na dong piang thei tu ci dongtak son hi. Ukraine sia koisung om aa, koibang ngam ziam, a taangthu tawm a tom thathei in en tek tawng.\nTaangthu teptena kician vacin omma hun\nTOPA Jesu pianma kum 700 kiim hun lai Scythian a kici minamte tuni Ukraine ci in ih heak ngam sungah teang hi. Tua zawk ciang Greek minamte saksang black-sea tuipi vaal dung to teang tu in hong theng hi. TOPA Jesu pian zawk AD kumzalom 5 le 6 kum thet ciang Slavs minam te theng hi. Kumzalom 9 kum ciang Europe saksang Sweden Viking te saksang pan ngun dung zui in theng suk aa, Ukraine ah teang suak hi. Sweden Viking te Oleg a kici mihing khat lampuina taw 882 kum in Ukraine te khuapi Kiev sim in la hi. Vladimir kumpi hun 988 kum ciang Christian ngam suak hi.\nKum zalom 11 le 12 thet ciang abekabek in kikhentham laleo hi. 1240 kum ciang Asia pan Mongolia ngaalhang Genghis Khan ii tupa Batu na sim aa, Ukraine ii thang sang le nisuana sang la hi. Sak sang le nitumna sang sia kumzalom 14 thet dong kuama khut nuai om ngawl in suakta hi. Ahihang kumzalom 14 sung Poles (Poland) le Lithuanians te na sim in uk hi. Tua zawk ciang, Asia mi Mongolia te le Tartars (Turky) te lesim kik aa dadam in hawl khia kik hi. Ahihang Tartars te khut sung pan Crimea tuikul sut kik zo ngawl ahikom Crimea sia kumzalom 15 thet dong Tartars te ii Turkish Empire sung kihel lai hi.\nKumzalom 15 le 16 thet ciang Poles (Poland) tote khut nuai pan sal pawl khat taikhia, suakta in mual tung duisung ah teang uh hi. Amate le amate Kozaky (Cossacks) te kina hi. Cossacks te in kiukna community khat pan aa, hetman anak lampui khat ii nuai ah, amate kiuk dan system tuam tatak khat taw kalsuan uh hi. Kumzalom 17 thet ciang Poland na Ukraine ii nitumna sang bup sim in la aa, Russia na nisuana sangbup la hi. Kumzalom 18 thet ciang Russia kumpinu Catherine the Great na Ukraine nisuana sang teng Russia ngam suak sak hi. Cossack te ii kiukna (politic) system sia 1764 kum ciang kiphiat aa bosuak hi. Poland te hong zawm vaial ahikom, 1772 pan 1795 sung Russia le Austria te in nitumna sang hong tutum hi. Nitumna sang bel ngamhuam no khat ngawl po Russia te khut nuai theng hi. 1783 kum ciang Criamea tuikul zong Russia khut nuai theng hi. Russia kumpinu Catherine the Great na tu ni Ukraine ngam ii khuapi lian bel a 3na ahi Odessa khua saat hi.\nTaanthu teptena kician vaset om zawk\nKumzalom 19 sung buppi Russia khut nuai ah Russia ngam in om hi. Ahihang kumzalom 19 lang khawng ciang minamvai (nationalism / lu-myo-yay) hong khang tato aa, ngambup ah dadam hong kizel hi. 1918 kum sung Russia ngam sung tual ngaal (Civil war) om ahikom, Ukraine te in chance la thei aa, suatakna nga hi. Ahihang 1921 kum ciang Russia na sim kik in la leo aa, Soviet Union khut nuai ah theng hi.\nCommunist kumpi Stalin hun sung Ukraine lo theampo kumpi neisa sua hi. Lo nei theampo sia kumpi in a lo laaksak aa, kumpi lo sung naseam, kumpi lotho suak siat hi. Thasum kipia aa, lo\nHolodomor mihing vawttawm kialpi\npan piang theampo kumpi na la siat hi. Lo nei te lungkim vet ngawl ahikom tam mama na a neisa lo sung nganno te kumpi neisa a suasaang that lum zaw hi. Stalin na lotho te ananam in daan pia in sim ahikom 1932 le 33 kum sung an neak tu om ngawl kial tung aa, million tam mama thi hi. Hi kialpi sia khuahun huvau (Natural disaster) a piang kial hi ngawl in mihing vawt tawm kialpi (Man-made disaster) hi aa, million 10 bang thi tu in taangthu thiam te na um hi (Wikipedia). Taangthu at te in hi kialpi sia “Holodomor” ci in min vaw hi.\nCommunist Stalin khut nuai Ukraine ii thuakna sia bo ngawl in om tato lai hi. 1937-39 sung Communis kumpi langpan hi tu a up mihing tam mama security pulap in thatlum aa, mihing 600,000 vaal thi laleo hi. Ngaalpi 2na hong kipan aa, 1941 ciang Germany na Ukraine la hi. Germany ngaalkap te ii thaalup hu mihing millions vaal thi hi. 1943 ciang Germany te ngaal lel aa, Russia Red Army na Ukraine khuapi Kiev sia November 6, 1943 ni la kik hi. Stalin na Ukraine a lak kik zawk ciang Germany taw kipawl hi tu a muanmawk mihing tam mama thatlum lalai hi. Crimea tuikul tung om Tartars (Turkish) theampo hawl keak siat hi.\n1986 kum ciang Ukraine ngam sung a kivawt Russia te ii Chernobyl nuclear mei piakna setzung accident in puaktham hi. Hi Chernobyl setzung puakthamna pan redio active dat hui sung theng aa, mihing million tam mama ngim nga hi. Hi radio active dat huvau mihing tam mama thi bek dom ngawl, Ukraine le kiim le paam ngam teng ah kum 10 sung cancer nasia tatak piang hi. WHO te tuatna pan mihing 4000, Union of Concerned Scientist te tuatna pan mihing 27,000 kiim bang cancer natna nga in thi law hi. Greenpeace te ii sonbang ahile, 1990 pan 2004 dong hi Chernobyl nuclear reactor hu in mihing 10,000 bang 20,000 bang cancer natna nga tu hi ci hi. Cancer bek hi ngawl mihing tam mama mit nei ngawl, nangawng, khut le piang nei ngawl cibang tam mama suak hi. (Wikipedia)\nOrange langdona (Orange revolution)\nUkraine ngam mite in Russia te ii ukna thuak zo mama nawn ngawl ahikom 1989 kum ciang RUKH (Ukranian People’s Movement for Restructuring) phuan aa, 1990 kum pan kipan lungphona (san-dah pyiah) vawt tato hi. 1991 kum ciang Soviet Union puuk ahikom Ukraine te zong chance la thei aa, Russia khut nuai pan suakta hi. Russia na Socialist zia in kum tam mama kal suanpui ahikom capitalist a suak ciang haksatna tam mama a phul tato kul hi. 2004 kum kitealna ah Viktor Yanukovych na ngualzo ahihang meetang theam hi tu kium ahikom ni 10 sung lungphona (san-dah-piah) kivawt aa, kitealna kivawt kik hi. A kivawt kik ciang Yushchenko na ngualzo hi. Orange Revolution kina hi. 2008-2009 sung siipuazi nasia tatak kiam suk ahihang dadam hong khang kikik hi.\n2010 kum election vawt kik aa, Viktor Yanukovych na ngual zo hi. President Viktor Yanukovych na EU saang, Russia kumpi taw khut kilen in naseam nuam zaw ahikom, ngammi te lungkim\nngawl in 2013 le 2014 sung nasia tatak lungphona (san-dah-piah) vawt hi. Lungphona vawtte thau taw kaap ahikom, mihing 100 vaal thi hi (USA Today). Parliament na president Yanukovych ii lungpho mite tung a tatzia hoi sa ngawl ahikom ngatang se in me taw khensatna vawt aa president pa a nasep tawp sak (impeach) hi. Mihing thi teng huvau in thusit thuak tu lau ahikom, Russia ngam ah tai hi. Ngambup mihingsim (population) ii zakhen 17% Russia minam ahikom, tuateng in Russia khutnuai om nuam zaw aa, a buai thathei natu vaihawm hi. Russia zong tua buaina te chance la in Crimea tuikul la laleo hi. Crimea Russia khutnuai thengkik bek dom ngawl, Ukraine sung om Russia minamte in tudong buaina tatuam vawvawt ahikom, Russia na Ukraine ngambup sim in lakik nuam tana, a buai thathei natu hol hi tu hi ci in American le Europe ngam te na ummaw hi.\nMihingsim (population) 44.6 million pha aa, Ukrainian zakhen77.8%, Russian zakhen 17% le Belarusians, Tartars le Romanians te teang hi. Official kampau sia Ukraine kam hi aa, Russia kam zong kinasia zak mama hi. Ukraine ngam taw kisai a tepte huai thu 2 sia siphu pianna mun (domestication of horse) le Europe ngam tam mama ii kampau hong piankhiatna mun (origin of the Indo-European language family) ci thu te a hi hi.\nDoppha: localhistories.org, Wikipedia, USA today, Yahoo\nBy thawngno in Leitung on April 10, 2014 .\n← Cash Ahibale Credit le Debit Card Ih Zak Ciang\tA Hunlap Tu Thupi Hi →\nSpringSnow of 2018: youtu.be/TTb2JVsw518?a via @YouTube 34 minutes ago


url: =Australia gamsung aom bualtui khat amel Pink Color tawh kilaih ~ ZD :: ZOMI DAILY\nposted on 10 March 2017 at 10:21 am Lomkholna: Australia, News, Sawltak, World\nAustralia gamsung aom bual “Lake” khat Salt Level atamluat kawmkal ah khuahun salua mahmah ahih manin, aci kikhel in Vivid Pink Color suak cih AFP News pan kiza hi. Hih bual pen Melbourne khuapualam aom Westgate Park sungah aom hi a, hihbangin amel akikhel pen lamdang kisa mahmah hi.\nParks Victoria Chief Conservation Scientist Mark Norman in agenkhiatna ah hih bualtui ii anuailam ah aom Green Algae tepen Salt Level atamluat ciangin amel aki khelsak hiding hi ci’n genkhia hi. Khuahun pen lumlua mahmah sawnsawn ahih manin tuahangin bualtui ii amel akikhelzia pen kilangsak semsem hiding kici hi.\nPawlkhat in hih bualtui amel akilaih pen zatui kihelkha, tembawsi khawng ki kiatsuah in akikhel ahidiam ci’n upmawh kigen himahleh, thunei te’n agenkhiatna ah hihpen amathu in apiang hi. “Completely Natural” hi ci’n genkhia uhhi.\nHih bualtui geiteng ah vasa namtuamtuam 140 bang omin, tuaban ah bualtui amel akilaih ciangin Tourists pawlkhatin theinuam in agei ah vahawh theizel uh cihi. Hih bualtui pen khoihkhaleng bangmah lauhuaina omlo dinghi akicih hangin, thunei te’n koihkhakding phallo uhhi.\nRelated: Snake River (Gul Gunpi) The Wonder of Idaho ~ Andrew Khai\nBanghanghiam cihleh pumpi cilehsa tawh kisukha in hileh Salt Level tamlua ahih manin, akeu ciangin khauhmahmah ding cihi. Mitsung khawngah lutkha hileh lauhuai veveding kici hi. ZD Sawltak #zomidaily\nPrevious: Singapore ah zatepkhuan leh leikhuan kum 18 pan 21 ah kikhanding ~ ZD\nNext: Jews minamte’ ong lak Zomite’ mailam kalsuan zia ding ~ Khup Lian Thang


url: =KL Airport sung Kim Jong Nam asuamlum numei 2 te thusitna kinei tading ~ ZD :: ZOMI DAILY\nposted on 28 February 2017 at 5:38 pm Lomkholna: Malaysia, News, Sawltak, World\nMalaysia Kuala Lumpur International Aiports 2 (KLIA2) sungah Kim Jong Nam asuamlum numei 2 te zingciang Wednesday (Mar 01) ni in thukhenzum ah thusitna kinei tading cih CNA pan kiza hi. KLIA2 sungah Feb 13 ni in North Korea gammi Kim Jong Nam aki suamlupkhit ciangin asuamlum hih numei nihte kiman a, zingciang Sepang Magistrate’s Court ah thusitna aki neiding hita hi.\nTua asuamlum numei nihte lakah khatpen amin Doan Thi Huong hi a, Vietnam gammi ahihi. Adang khatpen amin Siti Aisyah hi a, Indonesia gammi ahihi.\nAttorney-General Tan Sri Mohamad Apandi Ali confirmed this when contacted by The Star on Tuesday.\nVietnamese numeinu pen February 15 ni in Vietnam ciahding in KL Airport apaisawmna panin akiman ahihi. Indonesian numeinu zong azingciang kimatbeh leuleu hi. Hih tegel pen Airport CCTV panin hoihtak ki Record khamawk ahih manin, ami kitheihcian pah a, kimankhia pahhi.\nHih tegel pen Remand in akikem hi a, Remand pen tuzan Tuesday Midnight hunlian in abeitading ahihi. Tua ahih manin zingciang March 01 ni in Court ah thusitna akibawlding ci Attorney-General Tan Sri Mohamad Apandi Ali inzong gencianna neikhin hi.\nHih numei tegel banah Kim Jong Nam kithahna vaitawh North Korea gammi Ri Jong Chol kici khatzong akiman ahihi. Ahi zongin ama vaitawh kisai in Police te’n kancianna aneih uh mansiangthei nailo ahih manin, Wednesday ni ciangin hih numei tegel tawh thusitna neikhawmloding cihzong kiza hi.\nHih thusitna omtading cih akitheihphet in Courthouse ah Local leh Foreign Media te omkhinta ciliang hi. Nungsungteng Kim Jong Nam ii Post-mortem Result aki genkhiatma in Media te General Hospital Kuala Lumpur (GHKL) maiteng ah suntawh zantawh ngakcip uhhi. Tu’n Courthouse ah ngakcip leuleu uhhi.\nZingciang tua numei nihte bangci bangin thu hongki khendiam cih ngaklaini. ZD Sawltak #zomidaily\nPrevious: Singapore meileng leh Bus tungah MasterCard kizangthei tading ~ ZD\nNext: USA, California sungah vanleng kia, mi 5 si ~ ZD


url: =4. Pound 90 Kiam Losing 90 Pounds - Zomi Adventist Innkuan\nHerik Dun Siope, 46; Solomon Islands\nTahiti a kibawl South Pacific Kimawlna ah Solomon Islands ai-awh in kimawl hi. Tua khit ciangin Fiji a kibawl South Pacific Games ah zongh, a Gam ai-awh mah in va ki mawl hi. Medal tampi tak ngah hi.\nTua khit ciangin inn gol pipi akilam ding cianga ki bawl, inn limneu khawng bawlna tawh manlah semsem hi. Zi nei-in ta zong li nei hi. Lai Siangtho sim ngei pha meel lo in, biakinn tawh ki gam la semsem hi. Pumpi taksa exercise bawlna te khawl in, bawltawm ngabungte, aksa bungte, Coca-Cola te khawng tam pipi hong ne hong dawn ta hi. Kum sawmlekhat sung bang sawt to ta-a, Herik pen damdam in a gihna khang semsem in, pound 230 (Kg 105) bang tungto ta hi. Ama’ deih bang bektak pongmaan gihna ahi; pound 145 (kg 65) tungah tampi khengto ta hi.\n“Phazo ei, kei ma’n hong bawl ning ei,” puteek in ci hi.\nAma’n ama’ bawltawm zatuite tawh nisim in Herik bawl den hi. Nipikaal thum bang a cinkhit ciangin, Herik dingg thei ta-a, ahizongin lam paithei nai lo hi.\nHerik in a neekledawn te nakpi takin hong kheel ta hi. Bung sunga kikoih bawlsa an te nekna hong khawl ta-a, nakpi tak a hanciamna tawh caffine dat kihel dawntheih tuamtuamte hong tangg ta hi. Cikhum zatna le nawi tawh kibawl ante hong ki daam hi. Tuate tang’in Pasian in akipat panin neek dingin a sehsa, singgah tuamtuamte, anteh theipuamte, gahlevuite, a hawngkhauh singgahte hong ne zaw ta hi. Tua banah nitak nai li khit in an nek nawnloh ding leh, an gilvah lua a nek loh ding, cihte zong hong hanciam to hi.\nTuazawh kum nihna, tu-in ahih leh Herik kum 46 pha ta a, Adventist pawlpi’ neih ahi, cidamna dingin thasaanna inn lianpi sungah, makaipi sem hi. Upna tuamtuam, biakna tuamtuam, pawlpi tuamtuam panin mi 200 val bang nipikaal khat in 4 vei ta bang hong pai in cidamna hong siim zel uh hi. Tua thamloh in tua amau’ gambup cidamna lam vuankyi zumpite ah zong seminar khawng vabawlpih zel hi. Ama’ cianpiakna te pen Ellen white laibu sungpan direct in a lakkhiat vive hi-a, mi tampite, a gik luatna uh kiamin nuam sa mahmah uh hi.\n“Hi bangin ka pian na pen Pasian in hongzat nopna khat om a, hong hi ci sak hi dingin ka um hi. Tua bangin Topa Pasian in thupha hong piak manin ka lungdam mahmah hi. Tua in ka khaa tha zongh hong hatsak tuam mahmah hi. Tua tawh kizom in kei zongh hih a neu mahmah lampi tawh mite tungah thupha khat ahi dingin Topa’n thupha hong piak lai nadingin thu nong ngetsak un.”\nTu kuata Sabbath 13na mission sumpi khenkhat pen ka gam uh Solomon Tuikulh ah 2017 kum pan a, kipan ahi: “Save 10,000 Toes” cih project ah kizangh ding hi. A cihnopna in, Zunkhum natna hangin mi tampitakte a khemete uh aki tankhiatna hangin kheme buisum mite i huut na in, zunkhum natna beisak nading project pen Herik i nasepna ahi, ei pau in, “Kheme 10,000 te Hon khia in” cihna ahi hi. Tua lai-a, sumlepaai kisamte huhna in i mission sumpi kizangh ding hi. Mission sumpi nong piakciat manun lungdam mahmah hi.\nPrev post Control Blood Pressure\nNext post ZSS 4: Late le Paunak Sung a Hehpihna le Thumaanna


url: =Zogam ah sangsia sinna college sang hon ding hithei nailo :: ZOMI DAILY\nposted on 17 August 2014 at 1:41 am Lomkholna: News, Zomi\nZogam sungah sangsia sinna college hon ding piangthei nailo hi ci in pilna lam tanu huh ahi Dr. Zaw Min Aung in gen hi.\nDivision le gamke khat pepeuh ah sangsia sinna college akihon theih nading in asinding mi 200 peuhmah aom kul ding aa asanginn lam nading mun zong atawm pen area 4.3 pan acre 12.05 sang atamzaw akisapna thu, pasal te giah nading sawm, numei te giah nading sawm te zong kisam ding ahiman in sangsia sinna college khat lam nadingin akisam tam lai lua hi ci in gen hi.\n“Zogam sung ah sangsia sin, diploma kah sangnau pang te pen tulaitak in Monywa college le Pakhukko college te ah kah uh hi. Kum khat mibang zah kah uh hiam cih enkik leng hang mi 50 pan 100 caing bek akah kimu thei hi. Tua ahihman in Zogam sungah sangsia sinna college lam nading aleitang le inn te lam nading sumkhen(budget) ngah takpi ding maw cih le sangsia kilawh sapna te ah akipuaksan laitak ahihman in sangthak behlap ding thu kingaihsun nailo hi” ci in Dr. Zaw Min Aung in gen hi.\nSangsia sinna college sang khat ah science sawm te, practice sawm te le aman tawm annekna sawm te le zum nasem te innding cih te kisam in zum nasem ding le sangsia sin te ahilh ding sai 79, le adang zum nasem mi 102 tawh zum nasem vekpi 180 bang kisam ding hi ci hi.\nTanu huh pa ahi Dr. Zaw Min Aung ii genna te pen abeisa July khat 31ni aa kibawl mipi luttaw khawmpi ah Zogam metang khawk nambat (5) ii mipi luttaw tangmi Pu Kham Suan Mung in Zogam leilu lam le Sagaing division ii saklam mun te ah sangsia sinna college khat Tedim khuapi le Khaikam khua te ah hong honsak nading gelna ommaw omlo cih adotna tung tawn in akidawn kikna ahi hi.\nMipi luttaw tangmi ahi Pu Kham Suan Mung in “Laihilh sia te ii siamna asan zawk nading le ka tenna mun le gamke sung ah sangsia sin theihna aom nading le Zogam aading kizopna lampi te hoihin atawmbei sangsia sinna college kumpi te in hong honsak ding akisap na thu hong theihsak hi ing” ci in gen hi.\nSr: Democracy today Daily\nPrevious: Thuthak Tomkimcing 16 Aug 2014\nNext: Parcel tawh hong khak un ~ Hau Za Cin


url: =Kawlgam ah sangsia khatin sangnaupang 2 zawhthawh thutawh buan ahih manin kum 40 thong kiading :: ZOMI DAILY\nposted on 1 June 2017 at 11:58 pm Lomkholna: Myanmar, News, Sawltak\nMyanmar, Irrawaddy Region sung aom sangsia “High School Teacher” khatin sangnaupang nih tamveipi zawhthawh thutawh buan “Rape” ahih manin, thong kum 40 kiading cih Irrawaddy pan kiza hi.\nTua sangsiapa minpen Yan Naing kici a, kum 29 aphakhin khat ahihi. Buan athuak sangnaupang te ii apa te’n nungkum September khasung in thunei te tungah hihthu agenkhiat uh ahihi.\nPyapon District Court thukhen “Judge” in hih mibuanpa pen numei sangnaupang nih abuan ahih manin, kum 20 tuak nasep ham “Hard Labor” tawh thong kiading in thukhen ahih manin, akigawm in kum 40 thong kiading cihi.\nMibuanpa Yan Naing pen Kyaiklat Township, Shwenyaungbin khuasung aom Basic Education School ah History ahilh ahihi. 2014 kum October kha akipan hih sanginn ah sangsia asem ahihi. 2014 kumpan 2016 kikalsung in sangnaupang nih tamveipi buan ahih manin, tuatawh akiman ahihi.\nBuan athuak te lakah kum 15 aphakhin sangnaupang pen Teachers’ Staff Room sungah 5 vei buan ci a, kum 14 aphapan adang sangnaupang khatpen Classroom sungah 3 vei buan cihi.\nProsecutor U Kyaw Zeya in agenkhiatna ah hihcibang sangsia pen Education Community sungah aomding lauhuai, bekthamlo sangsia ahihzong maizumhuai ahih manin, kum atamkiathei penpen in thong aki kiasak hi ci’n genkhia hi.\nAthu akisit laitak in Pyapon Prison ah akikemphot hi a, tu’n thongkiatzah akumding kitheita ahih manin Pathein Prison ah kipuakding a, tualai ah athong kiatzah acindong kikoih suakding cih kiza hi.\n2016 kumsung bekbek in Irrawaddy Region sungah naupang zawhthawh thutawh akibuan “Child Rape Case” pen akigawm in Case 101 bang om cimawk hi. Tua naupang tepen kum 2 panin kum 16 kikal cisawnsawn hi. ZD Sawltak #zomidaily\nPrevious: AirAsia Company aneipa ngiatin vanleng sungah nasem te huhin ninkhawm buambuam\nNext: Malaysia, Shah Alam ah naupangkhat avaksim sawmleh innkongkhak ah awkcip


url: = Tinaung Takluem SAWLTAKTE 13\nBarnabas le Saul\n1 Antioch pawlpi sung ah, kamsang le sya pawlkhat om hi; amate sia Barnabas, Niger a kici Simeom, Cyrene khuami Lucius, ngam uk Herod taw a khang khawm pa Manaen le Saul te a hihi.\n2 Amate sia Topa naseam uh a, an a tan uh ciang in, Tha Thiangtho in Barnabas le Saul sia amate ka sap nathu nasep seam tu in a tuam in hong koi tuamsak tavun, ci hi.\n3 Taciang amate antang in thu a nget zawk uh ciang, Barnabas le Saul tung ah khut nga in, paisak uh hi.\n4 Tha Thiangtho in a sawl bangma in, Barnabas le Saul sia Seleucia ah pai uh a; tua mun pan in Cyprus ah tembaw taw pai uh hi.\n5 Taciang amate Salamis ah a om uh laitak in, Judah te synagogue te sung ah Pathian thuhil uh hi: taciang amate a hu tu in John zong om hi.\n6 Tuikul sung theampo pai uh a, Pathos dong theng uh hi, tua mun ah mitbum thiam, leilot kamsang, Judah mi Bar-jesus a kici khat taw ki mu uh hi:\n7 Ama sia Sergius Paulus a kici mipil ngam ukpa taw om khawm hi; tua Sergius Paulus in Pathian thu a zak nop man in Barnabas le Saul sam hi.\n8 Ahihang a min khiakna mitbum thiam a kici Elymas in, ngam ukpa sia a upna pan ki khealsak tu in Barnabas le Saul te khak hi.\n9 Tua zawkciang in Paul zong a kici Saul sia Tha Thiangtho taw kidim in, Elymas a tangtak in en a,\n10 Nang doaimangpa tapa, leilot thu le seksolna taw a kidim, phatngawlna theampo i ngal, Topa lampi pha te suksiatna pan in tawlnga ngawl lai tu ni ziam?\n11 Tu in, en in, Topa khut na tung ah om hi, na mittaw tu a, a ciangtan hun sung theampo ni na mu batu hi, ci hi. Taciang thakhatthu in a tung ah meikai le khuamial hong theng a; a khut pan a len tu te zong in pai hi.\n12 Tua zawkciang in ngam ukpa in a vawt te mu in um hi, Topa hilna* Hilna Dontrine sia lamdangsa mama hi.\nPisidia Ngam Antioch Theng\n13 Tu in Paul le a lawm te sia Paphos pan in ngunkuang taw pai uh a, Pamphylia ngam Perga theng uh hi: taciang John sia amate kung pan pai a Jerusalem ah cia kik hi.\n14 Ahihang Perga pan a pai ciang in, Pisidia ngam Antioch theng a, sabbath ni in synagogue sung ah tum in to hi.\n15 Taciang thukham le kamsang te a sim zawkciang ulian te in ngual paisak a, no u le nau te, mite atu in hanthotna kammal nei na hi uh le, son vun, ci hi.\n16 Tua zawkciang in Paul dingto in, a khut van hi, Israel mite le no Pathian zakta te, ngai vun.\n17 Hi Israel mite Pathian in i pu le pa te teal a, Egypt ngam ah peamta bang in a om laitak in lamsang hi, taciang a ban sangpi taw Egypt ngam pan in pusua hi.\n18 Taciang senneal ngam sung ah kum sawmli kiim anvak hi.\n19 Canaan ngam a om minam sali te a suksiat zawkciang in, amate ngam sia aisan in hawm uh hi.\n20 Tua zawkciang in kamsang Samuel hun hong thet ma kum zali le sawm nga sung, Pathian in thukhenmang te pia hi.\n21 Tua zawkciang in amate in kumpi ngen uh a: Pathian in Benjamin minam Kish i tapa Saul sia kum sawmli sung pia hi.\n22 Saul a hepkhiat zawkciang Pathian in David sia amate kumpi tu in tungto hi; taciang ama thu Pathian in tettipan na a piak na sia, ka lungtang bang a nei Jesse tapa David ka mu zo hi, ama in ka deina theampo khuangkhim tu hi, ci hi.\n23 Pathian in ama kamciam bang in Israel te ngumtu David suan Jesus tungdingsak hi:\n24 Jesus hongpai ma in John in mawna ki sikkik na taw kisai tuiphumna thu sia Israel mite theampo tung ah hil masa zo hi.\n25 Taciang John in a nasep a man tu ciang in, note in keima kua nong ci uh ziam? Keima sia Ama ka hi bua hi. Ahihang, en vun, ka nung pan in khat hongpai a, a peangdap khau sutsak tu zong ka kilawm bua hi, ci hi.\n26 U le nau te awng, Abraham tate le note sung ah Pathian a zakta te, hi ngupna thu sia note tung ah hong kipuak a hihi.\n27 Banghangziam cile Jerusalem a om te le ulian te in Jesus a heak ngawl uh hang ahizong, sabbath ni sim in a sim kamsang te kammal te zong a heak ngawl lai uh hu in, amate in Jesus mawsak in kamsang te thu tangtungsak uh hi.\n28 Amate in Jesus tung ah thi tak mawna a mu bua uh hi, ahihang Ama sia that tu in Pilate kung ah ngen uh hi.\n29 Jesus thu a ki atkholsa theampo te sia amate in a tangtunsak zawk uh ciang, thing tung pan in khiasuk uh a, than ah vui uh hi.\n30 Ahihang Pathian in Ama sia thina pan thokiksak hi:\n31 Ama taw Galilee pan Jerusalem dong a pai te in, ni tampi sung mu uh a, tua te sia midang te tung ah Ama i tetti te a hi uh hi.\n32 Taciang note tung ah lungdamna thupha sia kote in kong tangko uh hi, tua thu sia i pu le pa te tung a kivawt kamciam a hihi,\n33 Tua thu sia Pathian in ko a tate kung ah Jesus a thawkiksak na tungtawn in khuagkhimsak hi; Psalm ni na sung ah, Nangma sia ka Tapa na hihi, tu ni in kong nei zo hi, ci in ki atkhol hi.\n34 Taciang Ama sia muat ngawl tu in thina pan a thawkik na thu taw kisai in, David i a muantak hesuakna kong pia tu hi, ci hi.\n35 Mundang Psalm sung ma ah, na mi Thiangtho a muatthong tu na oai bua hi, ci hi.\n36 Banghangziam cile David in Pathian deina bang in ama hun mihing te atu na a sep zawkciang mu a, a pu le pa te kung ah vui in a pumpi muat hi:\n37 Ahihang Pathian in a thawkiksak pa sia, a pumpi muat ngawl hi.\n38 Tua ahikom u le nau te, hisia pa tungtawn in note tung ah maw maisakna thu kong hil uh hi, ci kong hesak hi:\n39 Moses thukham tungtawn in na san thei ngawl uh thutang suana sia Jesus upna tungtawn in a um theampo na theampo pan in thutang suana nga hi.\n40 Tua ahikom kamsang te sonkhol nate note tung ah hong thet thei ngawl natu in;\n41 En vun, no ngual selno thei te, lamdangsa vun a, lalcip tavun: banghangziam cile no hun sung ah, ka vawt nasep sia bangbang po ahizong na um bua tu uh hi, a ci thu sia kidawm vun, ci hi.\n42 Taciang Judah te synagogue sung pan a pusua ciang in, Gentile mite in mai sabbath ni ciang in hi thu te hil tu in ngen uh hi.\n43 Mipi te kikhop a man uh ciang in, Judah mi tampi le Judah biakna sung a tum Gentile te in Paul le Barnabas te zui uh hi: Paul le Barnabas in Pathian thuthiamna sung ah om suak tu in hanthawn uh hi.\nPaul Sia Gentile te Sang ah Kihei\n44 A mai nipi Sabbath ni ciang in Pathian thu ngai tu in tua khuapi sung om mi bup dektak hongpai uh hi.\n45 Ahizong Judah mite in mihonpi a mu uh ciang in, hazatna taw kidim uh a, Paul i thuhil nate langpan le sonsia in pau uh hi.\n46 Tua zawkciang in Paul le Barnabas te sia hangsan seseam uh a, Pathian thu note kong hil phot uh kul hi: ahihang note in na vawk uh a, noma le noma tawntung nuntakna nga tu kiphu ngawl in thu na khen uh hi, en vun, ko Gentile te sang ah ka kihei zo uh hi.\n47 Banghangziam cile Topa in thu hongpiakna ah, Gentile mite khuavak hi tu in, lei mong khat dong ngupna atu hi tu in kong koi zo hi, ci hi.\n48 Hi thu sia Gentile te in a zak uh ciang in, lungdam mama uh a, Topa thu poktek uh hi: taciang tawntung nuntakna nga tu in a koi sa te in um uh hi.\n49 Topa thu sia tua ngamsung theampo ah kizel hi.\n50 Ahihang Judah mite in biakna sang a ki pumpiak te le a zatakhuai nupi te, khuasung a om ulian te hanthawn uh hi, taciang Paul le Barnabas te nasia seseam in vawtsia uh a, amate ngamsung pan in hawlkhia uh hi.\n51 Ahihang Paul le Barnabas te in a peang tung a bang leivui te thin uh a, Iconium sang ah pai uh hi.\n52 Taciang nungzui te sia lungdamna le Tha Thiangtho taw kidim uh hi.\n*13:12 Hilna Dontrine


url: =Trump in US te’ UN Ambassador dingin India gambeel mi Nikki Haley guangta ~ TK Lian :: ZOMI DAILY\nTrump in US te’ UN Ambassador dingin India gambeel mi Nikki Haley guangta ~ TK Lian\nposted on 24 November 2016 at 8:56 pm UTC+9:30 Lomkholna: News, Thangkhanlian, World\nNov. 24, 2016: US President thak Donald Trump in South Carolina Governor Nikki Haley pen Trump administration adingin numei lak panin pan mun sang pen U.S. Ambassador to the United Nations dingin guang hi. Halley pen nung teng Secretary of State len dinga upmawh min kigente lakah kihel hi. Trump in a adviserte thudotna a neih khit ciangin Cabinet-level post len ding numei a guan masakna pen hi ci-in The Washington in gen hi.\nHaley pen a pian in a min Nimrata “Nikki” Randhawa kici a, India gam Punjab panin US gambeel Punjabi (lutuamte) inn sunga piang kum 44 mi hi a, US gam adingin India mi Governor nihna (a masa pen Republicans Bobby Jindal hi) hi a, biakna lam a kulmut leh minam kideina nasiatna mun South Carolina state Governor term nih a letna hi a, a term nihna pen 2019 ciangin bei ding hi. Haley pen Republicans party sunga aksi suak (rising Republican star) kici hi.\nHaley in “trade and labour issues” kicite Governor ahihna tawh buaipih bel in nei a, foreign policy lamsang pen sinna pan-a theihna (experience) hau lo a, US military leh national security lamsangah Republican Party sung adingin a khuahpai mahmah (hawkish mainstream) pawl hi kici hi. Washington Post leh Courier in Haley in 2011 panin a zum-ah a tut khit nung gam dangah giat vei zin khia ta a, tuate lakah Germany kihel hi ci hi.\nHaley in US Ambassador to the UN dingin Samantha Power zaa laih ding a, US President Administration ah Indian-American Cabinet rank len masa pen hi ding hi. Cabinet dingin Senate in thukimna a piak ding kisam lai hi ci-in The Wall Street Journal in suaksak hi. (Senate ah a majority pen Republicans ahih manin buaina om lo dingin uphuai hi).\nReports a kizakna ah Massachusetts Governor lui leh US President dingin Obama na tuh ngei US Mitt Romney pen Trump in Secretary of State len dingin guang ding hi ci-in a upmawh thu gen ngeingai uh hi. Source tuamtuam in a genna ah Haley in state lawmaker leh governor ah sinna panin theihna (experience) a hauh loh banah foreign policy lamsang zong experience hau lo ahih manin cabinet zaa a kiletsak pen dotna lianpi piangsak ding hi ci uh hi.\nPrevious: A thupi GZA & ZCD Kipawlna ~ Dal Sian Hung\nNext: Pakistan gamah Christian nupa thatin a halte mi nga sih daan kipia ~ TK Lian\nMalaysia, Shah Alam ah mawtawpi 9 meikanggawp\nTuithang gunlei thak kizangthei tading\nJapan Airlines te System siacip ahih manin Passengers mi 16,000 awkcip\nGenvai Thupulakna: ZIUSA kipawlna in Lia Niang Sian It luangpha/vui ding\nSum: Lamdang luakei


url: =Venezuela gamah lungphona hangin aki kaplum mi 48 phakhinta :: ZOMI DAILY\nposted on 22 May 2017 at 5:04 pm Lomkholna: News, Sawltak, World\nVenezuela gamsung ah kumpi deihlo mipi honkhat te’n lungphona aneih uhpen kal 7 sungbang alutto hita hi. Lungphona aneilak ah thautawh khat kikap lupbeh leuleu ahih manin, lungphona anei akikaplum pen akigawm in mi 48 phata hi ci’n Sunday ni in Officials genhia cih AFP pan kiza hi.\nVenezuela gamsung ah President Nicolas Maduro ii makaihna pen deihloh in lungphona anei uh ahihi. Attorney General’s office panin agenkhiatna ah Venezuela, Valera City ah kumpi langpang in lungphona anei te Saturday ni in thautawh kikap cihi.\nSaturday ni in kaplup athuakpen Teran Aguilar kici minnei khat hi a, a awm ah thautang lut in si cihi. Teran Aguilar pen kum 23 aphakhin khat ahihi.\nTuabek thamlo adangzong kum 18 aphapan pasalno khatleh kum 50 aphakhin numei khatzong liam uhhi.\nSaturday ni in Venezuela gamsung muntuamtuam ah lungphona kinei in, amau ngetna ahihleh tulaitak amakai President Nicolas Maduro pen alaihding Election hong bawlsak un cih ahihi.\nHih President Nicolas Maduro deihlohna vaitawh lungphona akipat pen April 01 nipekpan ahihi. Lungphona hangin mi 100 val in liamlawh khin a, mi 2200 bang kiman khin hi. Thongsung ahzong mi 161 kipuakkhin cihi.\nRelated: Italy gamsung ah mawtaw paina lei khat kicimin mi 2 si, 2 liam ~ ZD\nPrivate Surveys akibawlna khatah Venezuela gammi 10 lakah mi 7 in President Maduro ii makaihzia Leadership pen deihlo uh cimawk hi. ZD Sawltak #zomidaily\nPrevious: Singapore kumpi thunei te’n “Royal Expert Whitening Cream” zat huailo cih tangko\nNext: Kindergarten sanginn ah naupangno te zatuiphim tawh ataw ki dawtsak


url: =Jeremiah 29-30 ~ Thu Tatuam (Siyin News)\nFriday, February 27, 2015 Laithiangtho Dokna No comments\nBabylonia ah a om Judah Mite tungah Jeremiah ii Laithak\n1Jerusalem khua panin Nebuchadnezzar in Babylonia khua ah salin a paipui thiampite, kamsangte, mihonte ii lampuite le a dangte theampo ii tungah lai khat ka thaak hi. * 2Hi lai sia Jehoiachin Kumpipa, a nu, kumpi innsung a ukte, Judah ngam lampuite le Jerusalem khuapuite, khut thiamte le naseam thiamte a saltanna munah a kipaipui zawkciang ka at ahi hi. 3Tua lai sia Judah Kumpipa Zedekiah ii Babylonia Kumpipa Nebuchadnezzar tungah a thaak hi a Shaphan ii tapa Elasah le Hilkiah ii tapa Gemariah khut tungah ka pia hi. Tua lai sungah, 4“Vaanglianbelpa TOPA Israel ii Pathian in Jerusalem panin Babylonia ah Nebuchadnezzar ii salin a paipui sak mihingte theampo tungah hi bangin ci hi. 5‘Inn sa vun a teang vun. Huan vawt vun a, a sungah na ciin uhte ne vun. 6Kiteang vun a ta nei vun. Ama te zongh ta a nei thei natu in na tate uh zongh kiteang sak vun. Na pungto tu uh a, na kiamsuk batu uh hi. 7Sal a kong paisakna khuapite ii phattuam natu in naseam vun. Amate taangin ka tungah thu ngen vun, banghangziam cile amate a nuamsa uhle no zong na nuamsa tu uh hi. 8Note sungah a teang kamsangte hi kale maisang thu ka son khol thei hi a ci midangte in hi kale na theam sak ngawl natu in Keima, TOPA Israel ii Pathian in note kong hilkhol hi. Amate ii mangte na thudon heak vun. 9Amate in ka min taw no tungah leeilot thu hong son uh hi. Amate ka sawl bua hi. Keima, Vaanglianbelpa TOPA in ka ci zo hi,’ ci hi.\n10“TOPA in, ‘Babylonia ah na om zawk uh kum sawmsali a cin ciang no atu a kong thin nopmawkna kong lak tu a, ka kamciam babang a tangtung tu in na khua na tui uh ah na cia kik tu uh hi. * 11No atu in tupna ka neite, siat natu hi ngawlin mi nuamsa va-ial na sua natu uh tupnate, no mai sangah lametna kong piak tu tupnate keima bek in ka he hi. 12Taciang kei nong sam tu uh hi. Ka kungah pai in thu nong ngen tu uh hi. Taciang kong zo tu hi. 13Kei nong zong tu uh a, nong mu tu uh hi. Banghangziam cile na thin sung theampo uh taw nong zon tu uh hang ahi hi. * 14Hi hi, Kei nong mu tu uh a, na ngam uh ah kong koi kik tu hi, ka ci hi. Note kong thethaangna ngam theampo le mun theampo panin kong kaikhawm kik tu a, saltang a kong puak ma na omna mun ah kong ciapui kik tu hi. Keima, TOPA in ka ci zo hi,’ ci hi.\n15“TOPA in Babylonia ah kamsangte note hong pia hi, ci nu hi. 16David ukna ngam a uk kumpipa le hi khuapi sungah a om mihingte, noma taw saltang tu a, a pai khawm ngawl na bete uh taw kisai in TOPA thusonte ngai vun. 17Vaanglianbelpa TOPA in, ‘Keima in amate tungah ngal, kialpi le natna ka theng sak tu a, amate sia a kine thei ngawl theinga muat bang ka hi sak tu hi. 18Ngal, kialpi le natna taw amate ka zuizen tu a, leitung mite theampo in tasia a mu uh ciang lau tu uh hi. Mun theampo ah amate ka thethaang tu a, amate ii thuakna hangin mihingte in ingh in lau tu uh hi. Mihingte in amate ciammuina in nei tu uh a, a min uh sia haamsiatna in zangh tu uh hi. 19Hi thu sia amate tungah tung tu hi, banghangziam cile amate in ka naseam kamsangte tungtawn a ka puak tawntung ahi ka thute a nit ngawl uh hang ahi hi. Amate in ngai nuam ngawl uh hi. 20Babylonia khua ah saltang in kong puak note theampo awng, Keima, TOPA ii ka son sia ngai vun,’ ci hi.\n21“Vaanglianbelpa TOPA, Israel ii Pathian in, ama min taw no tungah leeilot thu hong son Kolaiah ii tapa Ahab le Maaseiah ii tapa Zedekiah ii thu son zo hi. TOPA in amate sia Babylonia Kumpipa Nebuchadnezzar khut sungah aap tu a, Babylonia kumpipa in noma mu tang ma in thatlum tu hi, ci zo hi. 22Jerusalem pan Babylonia ah saltang a, a kipuak mihingte in khat papo a haamsiat nop uh ciang amate in, ‘Babylonia Kumpipa ii a hingtang a meisung a em Zedekiah le Ahab bangin TOPA in nang hong vawt tahen,’ ci tu uh hi. 23Hi bangin a thuak tu ma uh hi, banghangziam cile amate in khialna liante vawt uh hi– nupa palngul nate vawtin TOPA ii min taw leeilot thute son uh hi. Hi thu sia TOPA ii dei ngawl ahi hi; amate ii vawt theampo ama in he hi. Ama sia amate ii langpang tetti ahi hi. TOPA in ci zo hi,” ci in ki at hi.\nShemaiah ii Laithak\n24-25Vaanglianbelpa TOPA, Israel ii Pathian in Nehelam mi Shemiah tungah thu khat son tu in hong sawl hi. Shemaiah in ama min mama taw in Jerusalem khua mite theampo tung le Maaseiah ii tapa thiampi Zephaniah tung le thiampi dangte theampo ii tungah lai khat thaak hi. Zephaniah tungah a thaak hi lai sungah: Shemaiah in, 26“TOPA in Jehoiada taangin nangma thiampi in hong koi zo hi, tua ahi ciang tu in nang sia Biakinn sungah a lian bel na hi hi. Kamsang khat in a kivawt tawm mihing mamaw papo a ngawng ah thikkol na bul tu sia nangma nasep ahi hi. 27Banghangin mihonte tungah kamsang khat bang a thu a son Anathoth khua mi Jeremiah tungah hi bangin vawt ngawl ni ziam? 28Ama sia thu son sak tu hi nawn ngawl hi, banghangziam ci le ama in Babylonia ah a om mipite tungah, tua munah khua ngei ma sal na tang tu uh a, inn na sa tu uh hi, teangin huan na vawt tu uh a, na ciin uhte na ne tu uh hi, a ci hang ahi hi,” ci hi. 29Zephaniah in tua laithak ka tungah hong sim hi, 30Tasia ciang TOPA in, 31-32Shemaiah ii thu taw kisai in Babylon ah thongtaakte theampo tungah hi thu puak in ci in kei hong sawl hi. “Keima, TOPA in, Shemaiah le a suan a paalte theampo daan ka pia tu hi. Ama in ka sawl ngawl bulin kamsang khat bangin no tungah thu hong son in leeilot thu note in hong um sak uh hi. Ama in no sungah suan le paal nei ngawl tu hi. Ama in ka mite atu in a pha ka vawt tu nate mu tu in nungta ngawl tu hi. Banghangziam cile ka mite ii keima hong langpan natu in ama in sawl hi. Keima, TOPA in ka ci zo hi,” hong ci hi.\nA Mite tungah TOPA ii Kamciam\n1TOPA, Israel mite ii Pathian in, 2keima tungah, “Kong son theampo laibu khat sungah at in, 3banghangziam cile Israel le Judah ka mite, a ngam ka piak kik tu hun hong theng tu hi. A pu a pate tungah ka piak sa ngamah ka heak kik sak tu a, amate in tua ngam tang kik tu uh hi. Keima, TOPA in ka ci zo hi,” hong ci hi. 4TOPA in Israel le Judah mite tungah,\n5“Launa le, patauna aw khat ka za a, thin nopna aw ka za bua hi.\n6Tu in tawlnga in ngaisun vun!\nPasal in nau nei thei ziam?\nTua ahile banghangin pasal sim in\nnumei nautun bangin a ngil hum ziam?\nBanghangin a kuama po a mai daang ziam?\n7A lauhuai mama ni khat hong theng tu a;\nnidang taw kitee thei ngawl tu hi ka mite ii ngimna thuak hun hi tu a,\nahihang amate suakta veve tu uh hi,” ci hi.\n8Vaanglianbelpa TOPA in, “Tua ni hong thet ciang, a ngawng uh ah a kibul hakkol ka thiaktan tu a, a thikkolte ka vawk tu hi. Amate in ngamdang mite ii sal hi nawn ngawl tu hi. 9Amate in TOPA a Pathian le, kumpi ka sua sak tu David ii suan le paal khat ii na seam zaw tu uh hi.\n10“Ka mite awng, lau heak vun; Israel mite awng, patau heak vun.\nNgam khualana na saltanna ngam uh panin kong suatak tu hi.\nNa ngam uh ah nong cia kik tu uh a, thin nuam takin na teang tu uh hi;\nna thin uh muang tu a, kuama in no hong lau sak ngawl tu hi. *\n11Note kungah kong pai tu a kong ngum tu hi.\nKong thethaangna ngam mite theampo ka susia tu a, ahihang no kong susia batu hi.\nDaan thuak ngawlin no kong om sak batu hi;\nahihang daan kong piak ciang, a kilawm in kong pia tu hi.\n12TOPA in a mite tungah, “Na meimate uh dam thei ngawl a,\nNa liammate uh kidam sak thei ngawl hi.\n13No hong ou tu kuama om ngawl a, Na meima uhte bawl natu zatui om ngawlin, na dam tu uh sia muanmawk om ngawl hi.\n14Na it uh na lawmte theampo in no hong mangil zo a;\namate in no hong thusim nawn ngawl hi.\nKeima in note sia ngal khat bangin kong sim a,\nna mawna uh tam mama a, na ngitlona uh lian ahikom\nna daan thuak uh nasia mama hi.\n15Na liamma uh hangin phuphun nawn heak vun;\nNa dam natu om ngawl hi.\nNa khialna uh tam mama a,\nna ngitlona uh lian ahikom\nhi bangin daan kong pia hi.\n16Ahihang tu in no hong valhtumte theampo kivalhtum tu a,\nna ngalte uh theampo salin kikai tu uh hi.\nNo hong zawthawk vawtte theampo kizawthawk vawt tu a,\nno hong suamte theampo kisuam tu hi.\n17No kong dam sak kik tu hi;\nNa ngalte in, ‘Zion sia a kipuavawk sa khat hi a,\nkuama in awlmaw ngawl uh hi,’ ci ahitazong\nna meima uhte ka dam sak tu hi.\n“Ka mite a ngam ka pia kik tu a,\na innkuan simin hesuakna ka nei tu hi;\nJerusalem khuapi kisa kik tu a,\na kumpi inn sia a omna ngei ma ah kikoi kik tu hi.\n19Tua munah a teang mihingte in pokna la sa tu uh a,\nlungdam in au tu uh hi.\nKa thupha piakna taw amate pung tu uh a,\nka thupha piakna in amate upatna nga sak tu hi.\n20Nidang a, a nei vaangletna ka pia kik tu a,\nkip takin ka phut kik tu hi;\namate a vawtsiate theampo daan ka pia tu hi.\n21-22Amate a uk tu sia amate ii minam sung pan ma in hong pai tu a,\namate kumpi tapa sia amate minam sung pan ma in hong pai tu hi.\nKa sam ciang ama in kei hong neak tu hi,\nbanghang ziam cile sam ngawlin akua hong pai ngam tu ziam;\nAmate sia ka mite hi tu uh a,\nkeima in amate ii Pathian ka hi tu hi.\n23-24TOPA ii thin uukna in vuipi nguapi hi a, mi ngilote lu tungah puaktham tu hi. Vawt tu in a tup theampo a tangtun siat mateng in ama tawlnga ngawl tu hi. Maisang hunah a mite in hi thu telthiang tu uh hi.


url: =Naypidaw Vanleang Len Thak Hong « Nikonghong\nHome » Kawl Ngam » Naypidaw Vanleang Len Thak Hong\nNaypidaw Vanleang Len Thak Hong\nNaypidaw international vanleang len thak December 19, 2011 ni hong aa, nasep kipan zo ci in Xinhua news na son hi.\nNaypidaw khuapi pan thangsang kilometer 16 khualana mun ah ki sa aa, vanleang len lui Ayelar vanleang len taw ki zom pai hi. Vice president Sai Mauk Kham le Sen ngam pan hong pai Chinese State Councilor Dai Bingguo in honna nei hi. Ama sia Naypidaw ah a ki vawt tu Greater Mekong Subregion Ecomomic Cooperation (GSM) meeting kaa tu in kawl ngam hong pai ahi hi.\n2013 le 2014 Naypyidaw ah a ki vawt tu South East Asian Games le Asean meeting te huvau hibup ngawl ahihang, tua a thupi ni te thetma in manh tu in ki vawt ahi hi.\nXinhua news te ii son bang hi le, hi project zaw natu in US$ 200 million bang ki zangh a, China Export-Import Bank in sum puuk hi. Construction atu a ki sam vanh te sia, China Machinery Engineering corporation le China Harbour Engineering Company te in vaihawm pui hi ci hi.\nKawl ngam ah international vanleang len 3 ki nei aa, a dang te 2 sia Yangon le Mandalay ah om hi.\nSingapore ngam CPG Consultants Pte. Ltd. te ii design vawt sak hi aa, Yangon vanleang len thak a peam (တိုးခ်ဲ႕) zong amate design ma hi. Leitung ah a hoi in a minthang Singapore Changi vanleang len le, Vietnam le Laos ngam ah vanleang len pawl khat zong sia hi company te ii design vawt sak veu hi.\nNaypidaw len thak in vanleang tai natu lam lian 2 om aa, terminal 3 nei hi. A vanh zak te zong a piang khak bel vanh hoi te veuma zangh hi. Kawl company Asia World in seam aa, kum khat khualhaw 10.5 million bang in zangh thei tu hi ci in CPG website sung ah ki at hi.\nKumpi thak te in sum ki cinh ngawl hu in Naypidaw sung project thak tam mama sia tawlnga sak kik hikale, hi vanleang len sia thupi ahikom tawlnga sak ngawl ci in zong thu ki za hi. Singapore, Thailand khawng te ii vanleang len te bangma a hoi mama in ki vawt aa, soft infrastructure ahizong, hard infrastructure ahizong ngual ngam a te taw ki kim, in ki vawt ci hi. Baggage handling system zong hoi mama aa, khualhaw te nawn tu bus zong hoi thei mama ci in ki za hi.\nBy thawngno in Kawl Ngam on December 20, 2011 .\n← Thu Thun Le Ngeina\tYangon Ah Bomb Puak →


url: =Myanmar, Kayin State ah Electric meikhau panin datlaih sakkha in mi 5 takin sihlawh :: ZOMI DAILY\nposted on 11 January 2018 at 12:28 am Lomkholna: Myanmar, News, Sawltak\nMyanmar, Kayin State sungah siktawn khattawh Electric Power Cable meikhau ki sukhasak ahih manin, mi 5 in sihlawh cih Eleven Myanmar pan kiza hi. Kayin State, Tharmanya khuasung ah nungkal Saturday ni in thupiang ahihi.\nTuani in Tharmanya khuasungmi Maung Par kici papi khatin atapa khatleh adang mi 2, akigawm in pasal 3 te kiangah Mobile Phone Tower hong tuahkhiatpih un ci’n gen hi. Tua Mobile Phone Tower pen amau bawltawm hi a, asanna pen pi 32 asang ahihi.\nTua pi 32 asang Mobile Phone Tower in azat uh siktawn saupipen atuahkhiat laitak un, adawnlam in Electric Cable meikhau nasukha citciat hi. Tua meikhau pen ageinai aom khuatung khatah akikhung ahihi.\nTua Electric Power Cable tawh aki sukkhaksak uhciangin datlaih “electrocuted” piang a, tua siktawn alenkha pasal mi 3 te sipah uhhi.\nMaung Par ii azi in apasal apumpi meikuang amuh ciangin acihnading theilo a, tuitawh abuahleh azi zong datlaih “Electrocuted” in sihpah sawnsawn hi.\nHih tuahsiatna amukha ahi Kum Anaing in agenna ah hih tuahsiatna pen tomkhakal sungin apiangziau ahihi. Hih tuahsiatna ah asi te lakah pasalno tangvalno khatzong kihel a, tuapapen asawtlo in zi neiding in aki geelkhin ahihi. Tuapa ii anu apa tezong hih tuahsiatna ah si uhhi.\nHih atuahsia te ii siktawn ahep khiatsawm uhpen gikmahmah hi. Giklua ahih manin, hoihtak lenkip zolo in, mei apailaitak Electric Cable tungah tat kha in, a datlaih kha ahihi ci’n genkhia hi.\nHih tuahsiatna hangin thakhatthu in mihing 5 takin sihlawhziau uhhi. Asi te ii aluanghawm pen Local Charity te huhna tawh Hpa-an General Hospital ah kipuak hi.\nPolice te’n hih tuahsiatna Tragedy vaitawh kisai in, athu ala hoihtak kancianding uh kici hi. Myanmar gamsung ah Electric Power aki hawmkhiatna khuamte “Electric Pole” tepen pawlkhat luiluata, hoihtak kipuahlo ahih manin, datlaih in asipen omthei zelzel hi.\nMore: Vietnam numeikhat alupna ah Phone Charging tawh datlaih in si\n2016 kumsung inzong Electric mei vanzat asiatna “faulty electrical equipment” hangin mi 6 takin sihlawh uhhi. Tua pen kha 2 hunsung in atuahsia in asi uh ahihi. 2017 kumsung inzong Myanmar khuapi Naypyitaw ah hasiavuan asin laitak “dental student” khat akisil laitak in Shower Handset panin datlaih in sihlawhhi. Sawltak #zomidaily\nPrevious: Malaysia, Melaka sungah palik te’n damiah migilo mi 2 kaplum, 1 taisuah\nNext: Mimal muibutna aading tawhtang ahi P/PC kikhaikimna


url: =Korea Gam le Mi te: Zomi khat ii muhna pan (2) ~ Cope Suan Pau :: ZOMI DAILY\nposted on 18 June 2016 at 6:50 pm Lomkholna: Article, CopeSuanPau, Korea\nZomi le Koreami Tangthu Kipatna\nZomi tangthu ciamtekna pen Ciimnuai [AD 1500] pan akipat mahbangin Koreami tangthu Baekdu mual [BC 2333] pan kipan hi. Ciimnuai cih pen ciim kung [singkung] tampi po na mual dung nuai khat cihnopna hih tuak hi. Saizang khua nuai mun hi a, Tedim khuapi tawh tai 9 bek kigamla hi.\nBaekdu mual pen Korea gam le Manchuria gambup ah mual sang pen hi a, tuipi sangin pi 9003 sang zaw hi. Zogam Thuam Vum sangin sangzaw hi. Kum khat sungin kha 8 sung vuk khalh hi. October kha lai pan June kha lai dong tuikhalin tuam hi. Tua manin Baekdu San [white-headed-mountain] kici hi. Zokam in Vuk lu mual ci nuam le’ng kilawm hi. Zogam a Gul lu mual ih cihdan mah in. Senkam in Changbai Shan ki ci a, Tawntung mual Kang cihnopna hi.\nKhuakhal laitak in amual dawnah tanglai meimual puakkhamna munah tuili golpi hoih mahmah khat om a, Heaven Lake, Zokam in Vantung Tuili kici hi. Tuili gol mahmah a, akimkot tai 8 [14km] bang pha hi. October kha pan June kha lai dong pen tui khalh hi.\nKoreami te Pupi Tangun pianna apa vantung pan hong kumsuk na mun ahihman hi. Baekdu mountain, Vuk lu mual le Heaven Lake, Vantung Tuili na muh nop le web search sungah “Baekdu mountain” , “Heaven Lake” ci le ci’n mu pak ding hi teh. Tua lo bel North Korea ah khuakhal sung ih vapai kul ding a, tu laitak Visa haksa kha ding hi. Kawl galkap mangte tawh hoh kiho thei ding ih hih kei le…?\nZomi te ih Pupi Pu Zo pen koi pan piang cih bel tangthu ah om lo dan hi mawk hi. Ih Zo tangthu in vantung pan UM pi khat hong kiasukin lei atung te kitam a, numei khat le pasal khat piang khia ci hi. Tua pen Zomi Adam le Eve hi a, a Eden huan pen Ciim Nuai khua hi [ The Chin Hills Gazetteers vol 1, p. 127]. Hih tangthu pen Northern Chin Hills buppi mah in um hi ci in British te in ciamtek hi. Zomi te in zongh ih pianna bulpi ih kan zo nawn kei zongin ih teen masakna Ciim Nuai khua mun beek archeological dig nei kik zo leeng hoih ding hi.\nBiakna: Ngeina sungah Biakna kipatna\nZomi te in Ciim Nuai mun ah kuul pi khat amuh ciangin dawi siampi te in dawi thoih a, sa go in kuul pi sungah dawi an asiah le kuul pi sungpan ui vom tawh kibang khat dawk in asa ne zakzak ci hi. Tua mun ah Zomi te dawithoihna ih mu hi. Atatak in Zomi te nidang in dawibia ih cih pen diktak lo hi. Banghanghiam cih le dawi te zakta a, it a abia hi loin, hong nawngkaisak lona ding a alungkimsak, a thoih bek mah ahi hi.\nKoreami te’n bel Baekdu mual mahmah bia pah uh hi. Tua mual kiim a om mi te in tanglai pan kipan Baekdu mual pen pasian khat bangin bia uh hi. Korean te bek hi loin Manchurian te in zong apianna bulpi mun in ngaihsun uh hi. Koreami te biakna bulpi kipatna pen Shamanism hi a, Zomi te dawi thoih mah tawh adan kinai mah mah hi. Tu ni dong ciang mah om lai hi. Shaman dawisiampi te numei vi ve hi zaw uh a, Zomi siampi te leuleu pasal vi ve ahi hi. Natna satna khempeuh dawi ih ngawh mahbangin Korean te zongh tua dan mah upna nei uh hi. Siampi te kithoihsak le’ng dam hi.\nZomi te Christian biakna sungah Pasian ih biak theih kum 100 sungin dawithoih om nawn lo phial himah ta le’ng, Koreami te dawithoih om lai uh hi. Misi khawng akihui uh ciang Shaman te lam in tanglai Zomi te misihui tawh ki nai le kilawm hi. Sihla, kahla, hanla, etc. khawng mah nei in sa uh hi. Alasak dan Zola tawh a aw kibang mah mah hi.\nZomi te in Tung Sian Mang le Nuai Zin Mang ci in Zola sungah supreme being upna ih neih mah bangin Koreami te’n zongh Hana-nim ci in vanglianpen khat om cih upna na nei uh hi. Tua tanglai ngeina traditional upna te mah in tuni in Zomi te le Koreami te Christian Upna sungah hong kalsuanpih to to hi ci le’ng kikhial lo kha ding hi. Korea gam sungah Protestant 25% bang pha a, Catholic 14% bang pha hi. Leitungah Christian mission a khatna hi [US sim lo]. Zomi te Christian 100% ka hi uh ci in milakah kisa thei mah mah hi hang, kei mah pan kipan. Leitungah missionary bangzah ih om ta hiam? Hanciam ni!!\nGam le Mi te vai: Socio-Political System\nKoreami te in Vuk lu mual pen mualsiangtho in ngaihsun a biakna aneih bek hi loin, ih gensa mah bangin Gojoseon kumpi gam hong kipan uh hi. Gojoseon dynasty pen BC 2333 pan in BC 108 dong kizom paisuak hi. Tua khit kumpi gam tuamtuam hong piang khia a, tua hun khempeuh mah in Vuk lu mual pen mual siangtho in ngaihsun uh a, mual ading thungetna biakpiakna nei tawntung uh hi.\nGoryeo [Korea] dynasty AD 935-1392 hun sung in tua mual pen Baekdu ci in min kivoh pan hi. Joseon dynasty AD 1392-1910 hun sungin meimual puakkham 3 vei kiciam tek a, 1597, 1668, le 1702 te ahi hi. Meimual puakkhamna pan vut le vai te Japan gam Hokkaido tuikulh dong tung ci hi. 15th century sungin Sejong kumpipa King Sejong the Great in saklam gam te tawh gamgi dingin Vul lu mual koih hi.\nMualpi kiim ah gammang tulah lianmahmah ahihmanin Koreami te in Japan te ado lai un bukna le gal base pi ding in zangh thei uh hi. Asawt loin Korea gal sung in communist te gal phualpi hong suak leuleu hi. North Korean te in amakaipi masa uh Kim Il-sung in hih mualsiangtho pen Japan te ado nading galkap kaihkhopna mun in zangh a, atapa Kim Jong-il [tulaitak a Kawlmang pa’ zawlpa] zongh tua mualsiangtho ah suak hi, ci hi. North Korea gam puasiah a record te in bel Russia gam sungah thupiang hi ci uh hi. Senmi te in zongh tua mual pen Pasian ompih Mual siangtho ci in Han, Tang, Liao, Jurchen Jin dynasty te hun sungin min tuamtuam voh uh hi.\nZomi te pen kumpi om loin, kumpi gam kingdom le dynasty nei ngei lo te ih hi hi. Hausa chief ukpi ukna tawh chieftainship in kikalsuan hi. Kingdom ih neihzawh lo hang Chiefdom kinei hi. Cheifdom te pen independent thei mahmah uh a, Bristish te ukna nuai ah zongh autonomous mah mah cih ding ahi hi.\nJapan gal khit ciangin Kawlgam tawh Suaktakna Independence kilakawm a Autonomous Zogam in ding diing kimlai, Kawlte khem kithuak in, kawlgalkap ukna nuaiah autonomy om lo pi in Chin State mintawh kumtampi ih om khin hi. Tu hun ciangin Kawl galkapmang te ukna nuaiah gilkial dangtak mahmah zongh thuak zo nawnlo ih hihmanin Zomi te Zogam taisanin leitung kheampeuh [Korea gam zongh] a tung zo zahzah a vatung kha ih hi ta mawk hi. Koreami te in ko zongh no ankham lai in an khamlo ung a, gilkial dangtak thuak zo nawn loin America le leitung muntuamtuam ah ka kitheh thang khin zo uh hi. No tu in ko nung hong zui hipan uh teh, hong ci hi.\nKoreami te zongh abeisa kum 40 sung pen democracy tatak ngah zo lo in galkap kumpi ukna nuai mah ah kumtampi om uh a, si le nai keh in a do ngekngek uh ahi hi. Akamphatna khat uh a, galkap dictator te in agam uh “economy first!” cih motto tawh deih phatak in khangto sak gawp uh a, Korea gam khantohna pen Asian miracle pi khat in leitung in ciamtek hi. Tu laitak a economy hoihlo acihcih uh hangin agam pen kiamlam manawh dek loin khangto lam mah manawh hanhan ve ve mawk hi. Bang hang hiam cih le mipil misiam mihanciam tampitak in sun le zan nasem mawk uh hi.\nUS, Canada, UK le gam tuamtuam pan in Koreami te agam uh hong zuan kik a, Korea gam khantohna ding pilna siamna tha le ngal tawh deih phatak mapangin hong seem ziahziah uh hi. Zogam cik ciang ih khangto thei ding hiam? Koi cih le’ng khangto thei ding ih hi hiam? Zomi khangno te tulaitak bang ih hanciam pen hiam? Bang ih zong pen hiam? Dollar maw pilna?? [aban zom lai ding…] Cope Suan Pau\nPrevious: ZAM Thupuak :: 19 June 2016\nNext: Ta hoih, Pa hoih khat ka hi nuam hi


url: =Eite pilna zonzia leh Midangte pilna kipattah zia :: ZOMI DAILY\nposted on 4 September 2015 at 7:29 am Lomkholna: Article, Education, Hauthang\n1. Eite in pilna izon leh alai paizia kihilhhilh, asang lamtunteh athu thei kizat theih tamlua lo Teaching Method tawh kimakaihna mun kitung.\n2. Minam dangte kisin tawmtawm a, natuamtuam bawl khiat theihna ding in Learning Method zang uh a, atangtun masiah lungkia ngeilo in kipan tah uh hi.\n3. Eite pilna in Theory lam hi a, Nitumna lampilna in Practical lam zui in, Nisuahna lam te in Techno tamzat in kipattah na nei uh hi.\n4. Eite pilnazon kipattah pilna ciiimna in ‘pilna nei ding in mimuanhuai ding in sangnaupang hongkhan liat khit ciang Intolerant lamzuatsan kitam aa, a siapa zuihna lampi tawn in apai kitawm hi.\n5. Minam dangte in laithei in hau ahih leh Practical & Techno tawh kipan tahpilna hi a, sangman ciang in nasep kipan theih pah in asangkah lai sang in atheihna kibeh lapsak semsem ahihi.\n6. Theory theihna tawh athu hilh kisiam napi Practical te theihna bang in septheihna neitheilo a, tuaman in khuaknasep zia ding Techno athak bang mah omse ahihi.\n7. Eite pilna pen hongpantah te Group Team Work asep theilo ding in hong kisinsin sak theory kithei kisin kha ahihi.\n8. Minam dangte in ahih leh Kipawlkhawm aa, nasep theihna bekbek bul phuh uh a,Group Team Work lamvive in pai ahih nam in sang man khin peuhmah in khuasak nuntakzia ding minam tuamtuam ,paunam tuamtuam tawh semkhawm thei uh hi.\n9. Eite pilna in eite pau kithei kamphenkul lo te khenkham in kimakaih na tampi ki omsak zel zul hi.\n10. Minamdang te pilna kipattahna in kipawl khawm sak nasep na ahih man in atheih ngei nailo minamdang pautheinailo, khat na ngawn Action tawh lak in pantah a, Eite bangmah theilo theory pilna sinsin khate tate tuteteng in nasep nei lawh uh a, anekkhomkhom ding atha nuamte in ngah uh hi.\nTua ahih man in eite pilna zonzia leh midangte pilna kipattah zia te diktak teltheih khingkhai siam ciimna zatkul sinkul kitangsapna te theih behna hong musak semsem hi.\nAnsai, Setyung tuamtuam, teh vanzuakna tuamtuam ah bangmah theilo eite tute tate nasep tawh theory pilna in innpan damtak in ngak bekna hang in Khangsawn Tuailai in apianna atheihna akhanna APU sang in ansepna na te PU ci ngaungau zaw thei hi.\nPrevious: Kawlgam in Democracy Gam Hoih Khat Asuah Theih Nading Bang Kisam?\nNext: Bang hangin galkap tum lo hiam?


url: =Malaysia, KTMB Quaters meikanggawp, mi 30 val innneilo dinmun tung :: ZOMI DAILY\nposted on 28 January 2019 at 10:40 pm Lomkholna: Malaysia, News, Sawltak, World\nMalaysia, Kuala Lumpur, Bangsar Utama vengsung aom KTMB Quarters pen tuzingsang in meikang ahih manin, mi 30 bang belhding innneilo Homeless dinmun tungziau uh cih NST pan kiza hi. Bangsar Utama, Lengkok Abdullah KTMB Quarters ah Unit bekbek akigawm in 10 bang aom hi a, tuateng thatkhatthu in akanggawpziau ahihi.\nUnit 10 bang akatban ah Motor zong 3 kangtum in, Communal Garage ah akikoih Motorcycle khatzong kangtum hi. Motor tezong Communal Garage sungmah ah akikoih hi a, akangtum Motor tepen Perodua Myvi, Proton Iriz, Proton Waja kici hi.\nTuni Monday zingsanglam 10am hunpawl in meikang akipan hi a, mihing pen asi aliam kuamah omlo bilbel hi. Ahi zongin tua Quarters sungah aomte pen asilhlai apuan khattekbek uhtawh taikhiaman uh a, vandangte bangmah nawnkhiatman neilo uhhi.\nKum 30 aphakhin ahi tua Quaters sungah aomkha khatpa ii genna ah meikat laitak in lupna ah alum kahihi. Kathawh ciangin innsungteng meikhu vive tawh kituamcip a, tuaciang in amanlang in innpualam ah kataikhia vingveng hi. Ka Motorcycle leh laithupi Documents pawlkhat ka taikhiatpihthei a, ahi zongin adang kavan neihsa khempeuh meikuang tawh kangtum hi ci’n genkhia hi.\nHih meikatvai tawh kisai in Pantai Fire and Rescue Department makaipipa in agenna ah zingsanglam 10:03am hun in patau meikang om cih Distress Call hongki zasak hi. Tuaciang in Pantai, Hang Tuah, Setapak, Seputeh, Taman Tun, Sentul cih vengsung aom Fire Station panin meiphelhding mi 60 in kidelhpah ngeingai cihi.\nMinute 10 sungkhawng aphelhhuan khituh ciangin meikuang pen sumitzopan uhhi. Meikatna ahang, koipan kipan cihte pen thunei te’n akanciansan laitak uh ahihi.\nMore: Malaysia, Sentul aom Motorcycle zuakna meikang, numei khat kangtum\nKTM Berhad chief executive officer Rani Hisham Samsudin in agenkhiatna ah tua meikatna hangin atuahsia tepen mikhat ciangin RM3000 ciat huhna kipiading hi ci’n pulakkhia hi. Tuaban ah Quaters sungah aomkha tepen aneihsa avekin akangtum ahih manin, nikteen puansilh zong huhna ki ngetsakding hi ci’nzong genkhia hi. Sawltak #zomidaily\nPrevious: Hezekiah ~ Lian Muan Kim\nNext: China ah pasal khatin naupangkhat inndawl 3 pan lawnkhia, amahzong tuaksuk


url: =Towards Promoting Life of The Zo Women by Mr. Suang Khen Pau\nLeitung biakna tuamtuamte ih et ciangin numeite kineubawl mahmah hi. Judah pasalte in, “Pasian aw, numei-in nong bawlloh lungdam ing,” ci-in thu bang ngen uh hi. Numeite in kha neilo peuh cizanzan uh hi.Kawl biakna bangah zong, “ Nibann tun nadingin numeite pasal-a piang masa ding, “ cih bang upna na nei uh hi. Pasalte pen innsung pasian( ein-oo-nat- head of household spirit) in koih uh aa, pasalte bek vang( hpon-power/glory) nei hi ci uh hi. Tua manin pasal vangneite( phonggyi-monk) ci uhhi. Islam biakna sung bangah biakinnah apai theih loh banah, khuasung kongzin nangawnah kivaksaklo hi. Ei Khristian biakna sungah zong numei nenniamna tampi mah na om hi. Pasian’ lim-le-meel nei pen pasalte bek danin kingaihsun hi. Pianpih mawhna pen numei hang hi, kicita sawnsawn hi.A nungta Pasian mahmah zong pasal dan dingin kingaihsun hi. Pasian’ siampi dingte zong pasal bek dingin ih ngaihsun hi. Ih Laisiangtho mahmah in zong pasalte bulphuh-in thu na sung-aa na ciamteh hi. Gentehna-in mihing tul nga Jesuh in a vaakna ah numei leh naupang kihello hi, ci-in kiciamteh hi (Matthai 14:21). A taktakin numei leh pasal kisim leh Jesuh’ nasepna tua sangin a minthang zawlai suak ding hi. Laisiangtho a gelh mi pawlkhate zong Judah mite’ ngeina sung panin pusuak khia zonai lo ahih mahnin pasalte bulphuh(androcentric) a kigelh ahi hi. Numeite bangzah ta-in pilin degree ngah ta seleh Nipisang laihilh ciang bek mahin kikoihlai mawk hi.


url: =Papi khatin tapasal deihin azi kumkhatsung in nau 4 veitak phiatsak ahih manin sihlawh :: ZOMI DAILY\nposted on 20 July 2017 at 3:12 pm Lomkholna: China, News, Sawltak, World\nPapi khatin tapasal deihin azi kumkhatsung in nau 4 veitak phiatsak ahih manin silawh\nSente ngeina “Traditional Chinese Culture” ah tanumei sangin tapasal pen deihzaw uhhi. Tuaban ah akiteeng nupa te, azi in ta aneihtheih keileh azi te innkuan pen ki neu et mahmah cihi. Tapasal deihluat nalam in khasiat huai mahmah Heart-breaking Story hongpiangta hi.\nChina, Anhui Province, Wuhu khuasung ah papi khatin tapasal deihlua ahih manin, azi agaisim in Ultrasound Scan sak pahpah a, numei cih atheih ciangin nau phiatsak, Abortion bawlsak pahpah cimawk hi. Tuabang in kumkhatsung in azipen 4 vei vilvel nau phiatsak ahih manin, anunung ah azi in sihlawh cih Huanqiu News te’n genkhia uhhi.\nTua nauphiat in asi nupinu in tanumei khat neikhin hi. Tua atanumei pen kum 5 bek hipan hi. Tanumei khat aneihkhitzawh azi agaikiksim in apasal in Ultrasound zaihsak pahpah in, numei pasal ensak pahpah cihi.\nNumei cih atheihsim in apasal in nau phiatsak pahpah cimawk hi. Kamsiatna tawh cidinghiam kumkhatsung in numei vive 4 veitak naupaai citciat a, a 4 vei in phiatsak ahih manin, anunung ah acidamna in lel in asihlawhliang ahihi.\nAsihmah in azi pen thabeigawp in lupnatung ah alupcipdet ciangin apasal in hehpihna lungsim vomvetlo in, kikhending vaihawm sawnsawn hi.\nAzi inzong acihnading theihtuanlo in, apasal in kikhending acihciang in kikhen uhhi. Aki khenkhit uhciang in Shanghai khuapisung aom zato khatah zato kilak in, ahi zongin anunung ah anuntakna beilawhta hi.\nAtanu kum 5 bek aphapan zong anu in akep hi a, tagah suaktamawk hi. Hih thuteng hangin azi te innkuanpih te hehlua, nasalua mahmah uh a, apasal te innmai ah kikaikhawm in lungphona nei uhhi. Azi ii anu zong cidamlo pipi, Wheelchairs tawh ki paipihliang hi. Tualai munah asisa azi ii aki haltumna, vutvui tezong tawikawm in mitampi ki kaikhawm uhhi.\nAhi zongin apasal pen a innsungah na omlo in, naki bucip hi. Mihon kikaikhawm in tamsemsem a, anunung ciangin Local Police te kizasak in, kumpi thunei te’n athu kancianna neiding uh cihi.\nApasal pen azi tawh akikhenkhit uhciangin mawtaw athakkhat lei in, zi neihkikding akithawithawi cisawnsawn hi.\nRelated: India ah naungek suakcil khat ahingtangpi in leisung ah kiphum ~ ZD\nHih thupiang hangin aveng apam te leh hihthu atheikha azakha Chinese Netizens te hehmahmah uhhi. Hihzahliang in tapasal adeihlawmlawm, amahzong bangpan in hong pusuak kisahiam? Numei sungpanmah in hong pusuak hilohiam? Tanumei hizah in adeihloh, numei te omkeileh amahzong leitung ah mihing khatin piangkhiathei tuandinghiam ci’n ki Comment zihziah hi. Sawltak #zomidaily\nPrevious: Tulaitak Malaysia – Thailand – Myanmar kikal leilam tawh nawkding lauhuai mahmah\nNext: Shah Alam vengsung Operasi lutin nupi agaikhah mahmahkhat zong kiman


url: =A manpha naupang te ~ T. Sawm Lian :: ZOMI DAILY\nposted on 13 September 2016 at 3:00 am Lomkholna: Article, Sawmlian\nCraft M. Pentz in, “I naupangte pen vangam tunpih ding i neihsun hi” (Our children are the only possessions we can take to heaven) a cih ka sim ciangin ka lungsimah, ‘Zomibup phial Khristian kici napi, tuhun siatna tampi (a vek bel hi lo) pen hih bang veina a nei nu leh pa, Zomite lakah a tam nailohna hang hi thei ding hi’ ciin ka ngaihsun hi. Hih thugenna tawh kisai thu pawkhat en lehang:\n1. Hih thugentu pen piangthak (taktak) hi pelmawh ding cih kithei hi. Vangam tung ding cih kician takin a kithei, vantung min khumna sungah a min a om lam kitel taka a thei ahih ding uphuai hi. Tua bang sitset mahin nu leh pate in ‘vangam tung ning,’ cih i kitheih ding thupi hi.\n2. Piangthak ahih manin vei nei hi. Vei nei lo piangthak kici mite pen tuhun Khristianna-ah a awlmawhhuai mahmah hong hi mawk hi. Zomibup phial Khristian kici napi, innkuan leh mi dang a vei het lo tam lua lai i hih manin kibawlphat kisam mahmah hi hang.\n3. ‘A innsung bek vei hi’ ciin a gensia nuam pawl om thei dingin ka tuat hi! Mission i cih taktak pen innsungah zong sep ding tampi om a, Lungdamnathu a thei nailote kiangah zong hilh kisam hi. Ei veina leh sep theihna lamlamah i sep ding thupi hi.\n4. Tate adingin a hoihpen, a thupipen kideih ciat hi. Vangam thu khawng en nei kei leng bangci deihsak takin gen thei ding hiam? I nuntakna mahmah tawh tate etteh theih dingin nuntak a, tua ii manphatna leh ngah ding omte a lunggulh theih nadingun gamtatna kisam hi.\n5. Khristian nu leh pa, piangthak leh Pasian adingin veina lianpi nei napi, a hilh theihloh leh hilhzawhloh om thei veve hi. 100% lawhcing ding cih pen kigen thei lo hi. Lai Siangtho sungah zong Pasian mizat thupi taktak, a tate uh a gina lo om veve hi. Ahi zongin tuhun Zomite nuntakna i et ciangin veina mah kisamzaw lai a, a lawhcing lo sangin a lawhcing baan lo, a kalsuan nai lo tam lua lai hi.\n6. Naupangte vangam a tun theih nading uh, lam maan a tot theih nading uh, leh nuntak hoih tawh a nuntak theih nadingun a naupan lai mah panin pantah ni. Tua hi leh a khantawn un tua lampi khahsuah lo ding (Pau. 22:6). Nu leh pate adingin sinsak, hilh, lamlah pen sep ding thupi pen hi a, a lawhcinna leh lawhcinlohna pen thu tuam hi. Sep photphot pen Khristian piangthak nu leh pate adingin tavuan thupi pen ahi hi.\n15/8/2014 || ACA 115\nPrevious: A kikhen theilo gamthu le minam thu ~ Rev. Cin Ngaih Thang\nNext: Zomi le Biakna nasepna (Piancilna 4:4) ~ CS Khai


url: =Sum RM42 Million neksim vaitawh Najib thu kibawlbeh leuleu :: ZOMI DAILY\nposted on 8 August 2018 at 10:50 am Lomkholna: Malaysia, News, Sawltak, World\nMalaysia gamsung ah abeisa in Prime Minister asem Najib Razak pen sum golhguk neksimvai “Money Laundering Act” tawh athakin thu kibawlbeh leuleu hi. Tuni Wednesday ni in thusitna athakin akinei hi a, Money Laundering tawh kisai in nam 3 in thu akibawlbeh ahihi.\nKuala Lumpur khuapisung aom Sessions Court ah zingsanglam 8:49am hunpawl in thusitna neidingin Najib Razak pen tungkhinta hi. Akiim apaam ah MACC akici “Malaysian Anti-Corruption Commission” ulian te leh Police te’n limtak in kemcip in thusitna zumpi ah kipaipih hi.\nTuni thusitna akineihna pen abeisa in SRC International Sdn Bhd tawh kizom in RM42 Million bang aguk neksimna tawh kizom kici hi. Najib pen Charges nam 3 tawh athak in thu akibawlbeh hi a, tuate pen Section 4 (1)(b) of Anti-Money Laundering Act, Anti-Terrorism Financing Act, Proceeds of Unlawful Activities Act (Amla) cihte hangin thu akibawl ahihi.\nThu akibawlna teng Court Interpreter khatin Malay pautawh asimkhiat ciangin Najib in “faham” ci’n amawhna te katelmah hi ci’n genkhia hi. Najib lampanin bangmah thuumna, ngetna neikiklo hi.\nNajib in abeisa Prime Minister asep hunsung in ama mimal aituam Bank Account sungah sum RM27 Million, RM5 Million, RM10 Million cihbangin 3 vei lutsimsak ahih manin, tuate hangin amawhna nam 3 tawh tuni in thu akibawl ahihi.\nVideo: Datuk Seri Najib Tun Razak has been charged with three counts of money laundering amounting to RM42mil under Section 4 (1)(b) of Anti-Money Laundering Act, Anti-Terrorism Financing Act and Proceeds of Unlawful Activities Act (Amla) 2001 on Wednesday (Aug 8). After the charges were read out in Malay by a court interpreter, Najib said “faham” (understood). No plea was recorded.\nTuabangin ama Bank Account sungah sum alutsak pen abeisa 2014 leh 2015 kumsung hi a, Jalan Raja Chulan aom AmIslamic Bank branch panin alutsak kici hi. Tua sumte pen thuman thutak tawh angah hilo in, illegal activities panin angah hi a, ama Bank Account sungah Rentas (Real Time Electronic Transfer of Funds and Securities) tungtawn in alutsak ahihi.\nMore: Khanmawh bawk (Nekgukna leh golhgukna) ~ Tual Khan Suan\nSessions Court judge Azura Alwi in hihvai pen High Court ah puaksawnding phalna pia in, amawhna kiciantak in aki muhkhiatleh Najib pen thong kum 15 sungbang kiatheiding a, tuaban ah RM5 Million ciangbang liausum ki liausak theiding cih kiza hi. Sawltak #zomidaily\nPrevious: 88 leh Kei ~ Pu Thangboi\nNext: Jessica Cox nuntakna kiukhat pan thalakna


url: =ZYA (Zomi Youth Association )in Kumpi theihpihna ngah\nDec.05,2013 ni in ZYA kumpi in theihpihna hongpia uh hi. 2005 kum a i phuat hi a, i hihna i minam dinpih in gimletawl, haksakna tampi phukhato himah lehang, I biak Pasian in hong ompih in tu in kumpi theihpihna gualzawhna mual i suahzota hi.\nHiciang i tunzawhna ding in thungetna tawh ahi zongin thalengal tawh ahi zongin sumlepai tawh ahi zongin ma a pang a kuamah peuh tungah i Topa in thupha hong piata hen.\nZYA kumpi theihpihna ngaih in i lungdam mahmah laitakin hih hun dong hong ngakzolo ZYA international Patron Dr. Chin Do Kham zong i phawk pha deuh hi. ZYA International Patron a min bek in pualo in hong deih sak in hong huh in hong forward in hong makaih den hi a, kumpi theihpihna i ngah ciang in amah hong omnawnlo pen i phawk ngeungau hi.\nZYA i cih pen khatlenih nasepna hilo in i pankhawp na ahihna leh i minam min tawh dongta nasepna ahihna tawh kizui in kumpi theihpihna i ngah pen Zomi bup i lungdam ding hi cih lametna tawh kumpi theihpihna i ngahna Leitungbup Zomi te tungah hong tangko khia ka hihi.\nGamsung gampua ah legal takin i minam i zuntheihna ZYA hita ahih man in Zomi a kua mah peuh ZYA tawh khut kilen in mapang kawm ciat nZYA khansawt hen\nBy, Sia Pauno Vice President(Ex.Secretary )\nTat 0o 8/50\n6/5/2017 04:47:15 pm\nThe Zomi youth association is the really great this association is providing the basis purpose of the cover the unemployment level in your country. Every child is needed to basically guidance and also start the carrier with your interest.


url: =June 11 | Nuntaak Nading Thulehla ~ MUC\nJune 11 | Nuntaak Nading Thulehla\nAdmin 4:28:00 PM Articles, MISSION NEWS\nAgen pa: Graca Muene, 25\nAngola Gam (Khangcingsa pasal khat gensak in)\nKhristian innkuan pan khangkhia ka hihhangin, Angola gam ii khuapi thupipen Luanda khuapi ah khatvei beek biakinn ah ka kikhawm nuamkei hi. Pasalno khat ka hihna tawh ka pawlpi ah tui ka kiphum nading vai khempeuh ka peelmangh hi. Ka naupan lai-in rock tumtheihte ka ngai nuama, rock tumtheih siamte kizepzia leh a nuntakzia uh ka etteh hi. Hih hun sungteng mahin, Satan’ ciaptehna tuamtuamte in ka lungsim hong lain, ka pumpi bup tungah lim tuamtuam ka suai hi.\nTan sawm sangpi ah ka lawm hoihpen Goth hia, amah tawh tumtheihte, bass leh dram tawh a kithuah tumtheih rock tumtheihte ka deih mahmah uh hi. Punvom silh in bombitual vom ka teenga, ka khutmete a vomza ka nuh hi. Ka lawmpa’n zong rock tumtheihte uuk ahihmanin ama’ lupna inndei sungkawm tungah rock tumtheih tawh kisai kawmbelh taangkona limte leh Satan tawh a kibang limte suangletlat hi. A sawtloin, zu leh guihtheih khamtheihte ka zangta hi. Pasian omlo hi cih upna ka saang ka uma, Topa Zeisu’ thu pen lungsim sehtawm bek hi ci-in hangsantakin ka taangko hi.\nKum sawm val ka phak ciangin rock tumtheihte tum ka kipana, dawigilote tawh kipawl hi ci-in khauhtakin a gen uh rock tumtheih siampa khat tawh ka kimu hi. Ama’ ngaihsutna hoih kasa a, zan khat in, tumtheih lam ah gualzawhna ka ngah nadingin Satan’ khut sungah ka kha ka aap hi. Ahizongin, a nungsang ciangin haksatna lainpi ka tuak hi. Ka nu thakhatin hong sih manin zukhamkham ka pa a zu dawn hong uangh semsem hi. Unau 4 lak ah a u pen ka hihmanin innkuan sung nuntak nadingpen kei mawhpuak hita hi. Leptuah zawhloh buainate hangin naak theilo zahdongin ka lungsim hong neu lua hi.\nHih haksatnate kawmkaal ah, cikmahin zu dawn nawnloa, za ka teep nawnloh nadingin keilehkei mah ka kiciam hi. Topa Pasian’ kiangah thunget kipan bekloin, tumtheih khempeuh zong ka nusiata hi. Seventh-day Adventist pawlpi hong theisak nungak khat tawh kiteen ni ding a ni ka seh uha, Sabbath ni biakpiakna ah ka nih un ka kikhawm uh hi. Ahizongin ka kikhenkik uha, ka lawm luite tawh kikhawlkik in ka gamtatna lui ah ka bualkik pah hi. Bangbang hileh, nuam kasa thei nawnkei hi. Zan tampi takmah zu khamsain, ahihkeileh guihtheih khamtheih uangh zatin ka ihmu zeelzeel hi. Ka lungsim sungah kei leh kei kithah ding bekbek ngaihsutna hong dim mawk hi. Ka nuntakna pen ngiimna leh khiatna a nei vetlo tawh hong kibangta hi.\nThuak haksa ka hihmanin ka kap hi. Topa Pasian ka phawkkika, hong huh nadingin thu ka ngen hi. Ni tawmno sungbek a nungta lai dingin ka kingaihsun hi. Ka lawmngaih thak nungak kiangah ka lungkhamnateng ka gen leh ama’n zong a sanggam pasal khat kiangah hong gensawnsak hi. Amah pen Psychology (lungsim lam pilna) lam ah lukhuneelkaai a ngah khinsa hia, Angola gam ah zandeuhmah in a hong ciah ahi hi.\nAma’ sanggampa pen gamdang ah pilna a sin lai-in Adventist pawlpimi a suak ahi hi. Amah tawh kimu a, ka kikup uh ciangin, Topa Pasian’ tung bekah nuntak khuasak ding leh bangcih ding cih ama’n hong gen hi. Ka nuntakna ah Topa Pasian ka masak pen ding ka khensata, cidam nadingin thasaanna tuamtuam hih ka kipan pah hi. Khensatna khat peuhpeuh ka neih ma-in thu nget masak ding leh Topa Pasian’ deihna kan ding ka khensatta hi. Thungetna pen ka nuntakna ah ka ngeina hong hita in, mangh matkik ding zong ka ngaihsun ngamta hi. Nuntak tohtoh ding zong thu le la hoih ka mu toto hi.\nAdventist pawlpimi ahi, ka lawmngaih nu masa phawkkik ka hihmanin ama’ pawlpi ah kikhopkik ding ka khensat hi. Sabbath ni kikhopna ah bang kaci thuak peuhmah tam maw ci-in lamdang kasa hi. Biakinn sung ka luut phet leh, tui kiphum ding ka lunggulh pah hi. Kikhopna a man ciangin, tui kiphum dingin Lai Siangtho thu sinna ah ka min ka pia pah hi.\nKa naupan lai nuntakzia tawh kibang nawnlo in, tu-in tuikiphumna a deihna ka theih nop mahbangin tui kiphum dingin zong a kiging kahi hi. Tui kiphum nading Lai Siangtho thu sinna ah Topa Zeisu’ thu leh Gupkhiatna geelna thu ka theih masak pen ahi hi. Tui kiphumna tawh Topa Zeisu sungah ka lungsim ka pum-aap ciang bekin Ama’ hong itna hong khang toto hi.\nTuni in kei pen a suakta hita ing ci-in ka gen ngamta hi. Ni khat khit ni khat, ka nuntak tohtoh mahbangin uphuai lo zah dongin ka lung hong nuam hanhan hi. A mangthang khate Honpa leh na khempeuh a bawl Topa kiangah tunpih ding pen ka ngiimna ahih mahbangin mawhpuak zong ka nei hi.\nKhatvei lai-in, ka huzaapna pen kha manphate meilipi sungah tunpih nadingin ka zat hangin, tuni-in, tua pen Topa Zeisu hong panpihna tawh kha mangthangte vantung tunpih nadingin ka zangta hi.Tu quarter Sabbath 13na sumpi pawlkhat pen Graca teenna Angola gam, Luanda khuapi ah Seventh- day Adventist pawlpi saang khat lam nadingin kizang ding hi. Phaltak aa nong piak uh sumpi hangin lungdam mahmah ung.\nMUC in Lezang le Tamu biakinn huang umna dingin kizeek ding hi.